KKDW rancang bina bangunan tabika baharu di kawasan berisiko banjir

DUNGUN, 3 Januari - Kementerian Kemajuan Desa dan Wilayah (KKDW) merancang untuk membina bangunan baharu Taman Bimbingan Kanak-Kanak (Tabika) Jabatan Kemajuan Masyarakat (KEMAS), yang lebih bersesuaian di kawasan berisiko banjir pada masa hadapan.Timbalan Menterinya, Datuk Rubiah Wang berkata antara yang akan dipertimbangkan adalah pembinaan bangunan yang lebih tinggi dan bertiang dimana tingkat atas boleh digunakan untuk sesi pembelajaran manakala tingkat bawah dijadikan sebagai ruang santai atau pusat aktiviti tabika.

“Namun perkara ini masih dalam perancangan, kementerian masih mengenal pasti keadaan atau kawasan banjir dengan fasiliti tabika sebab tidak semua (bangunan) tabika kami miliki. "Ada setengahnya kami menyewa, ada setengahnya kami menggunakan kemudahan kampung. Ini yang masih dalam penilaian semula dan pihak kementerian sentiasa berusaha untuk meningkatkan keperluan dari semasa ke semasa,” katanya.Beliau berkata demikian ketika ditemui pemberita selepas mengadakan tinjauan pascabanjir di Tabika KEMAS Kuala Jengal, di sini hari ini.Bagaimanapun Rubiah berkata, KKDW buat masa ini sedang menumpukan usaha membaik pulih bangunan tabika sedia ada di seluruh negara yang terjejas banjir memandangkan sesi persekolahan penggal ketiga telah bermula minggu ini.“Setakat ini hampir semua tabika yang terjejas di seluruh negara telah selesai dibersihkan dan semuanya telah memulakan sesi persekolahan masing-masing.“Semasa lawatan saya ke Tabika KEMAS Kuala Jengal ini, saya mendapati persediaan untuk sesi pembukaan persekolahan telah pun dibuat dengan begitu baik oleh pihak pengurusan tabika, bukan sahaja di sini malahan di kawasan-kawasan lain juga turut dilaporkan persediaan yang sama,” katanya.Ditanya mengenai kerosakan infrastruktur di bawah kendalian KKDW termasuk jalan, tabika serta bangunan lain, Rubiah berkata pihaknya masih lagi dalam proses mengenal pasti kerosakan dan jumlah kerugian yang dialami akan diketahui dalam masa terdekat.Ketua Pengarah KEMAS, Ahmad Kamal Idris Mohd Nawawi baru-baru ini berkata sebanyak 212 Tabika KEMAS terjejas di negeri-negeri terlibat banjir pada 18 Disember lepas.Katanya jumlah tersebut termasuk 100 premis Tabika KEMAS di Terengganu dan selebihnya di Pahang dan Kelantan yang ditenggelami banjir sehingga mengakibatkan kerosakan pada alat bantu pembelajaran dan peralatan elektronik serta perabot.-BERNAMA


JBPM siasat pelbagai aspek kebakaran kali ke dua Wisma Jakel

SHAH ALAM, 3 Januari - Jabatan Bomba Dan Penyelamat Malaysia (JBPM) Selangor akan memfokuskan kepada unsur perbuatan bakar dan sisa bara api susulan kebakaran terbaru di bilik simpanan kain langsir Wisma Jakel, Seksyen 7 di sini, awal pagi tadi.

Pengarah JBPM Selangor, Datuk Norazam Khamis berkata bagaimanapun siasatan pihaknya akan memberi tumpuan kepada semua aspek dan dikaji secara mendalam agar maklumat menyeluruh dapat diperoleh.

“Punca bara di bawah kain itu kami masih siasat dan mengambil aspek yang perlu kami analisa. Mungkin bara-bara yang tertinggal atau ada sesiapa yang naik melakukan pembakaran. “Aspek-aspek lain juga akan dilihat dan dikaji secara mendalam. Setakat ini belum ada lagi satu kesimpulan yang boleh dibuat mengenai kebakaran kedua ini...kita juga akan memanggil saksi-saksi pada peringkat awal dan kita juga akan menganalisa video-video yang ditularkan," katanya kepada pemberita di lokasi kejadian kebakaran di Wisma Jakel, hari ini. Norazam berkata pihaknya memerlukan tempoh 14 hari bagi menjalankan siasatan dan analisa awal termasuk mendapatkan saksi kejadian itu. Tambah Norazam, pihaknya turut menggerakkan khidmat Unit Anjing Pengesan (K9) iaitu dua ekor anjing jantan dari baka English Springer Spaniel bernama Woody dan Rocco untuk mengesan apa-apa bahan yang boleh mencetuskan kebakaran.“Sampel dan sebagainya kami akan hantar ke makmal penyiasatan kami di Bukit Jelutong untuk dianalisa. Selain itu, aspek pendawaian dan peralatan elektrik yang digunakan oleh bangunan Wisma Jakel juga akan turut dianalisa,” katanya.Wisma Jakel di Seksyen 7 hari ini mengalami kebakaran kali kedua apabila bilik simpanan kain langsirnya terbakar tengah malam tadi selepas pihaknya menerima panggilan pada pukul 12.40 tengah malam dan kebakaran itu berjaya dipadam keseluruhannya oleh pihak bomba pada pukul 3.07 pagi.Sebelum ini, gedung tekstil terkemuka itu dilaporkan terbakar awal pagi 1 Januari lepas dan pihak bomba menerima panggilan kecemasan mengenai insiden tersebut pada pukul 7.08 pagi dan berjaya dipadamkan.


Anggota APM Kelantan siap siaga hadapi baki Monsun Timur Laut

RANTAU PANJANG, 3 Januari - Seramai 1,300 anggota Angkatan Pertahanan Awam Malaysia (APM) Kelantan sedia untuk dikerahkan bagi menghadapi Monsun Timur Laut (MTL) yang dijangka berakhir pada Mac ini. Menurut Pengarah APM Kelantan, Kolonel (PA) Mohd Adzhar Mujab, pihaknya kini sedang memperkemaskan lagi persediaan berkaitan kekuatan anggota dan logistik untuk menjalankan operasi dengan lebih baik jika berlaku banjir. Katanya, anggota terus diletakkan dalam keadaan bersiap siaga bagi menghadapi sebarang kemungkinan berlaku banjir walaupun pihaknya masih belum menerima sebarang notis daripada Jabatan Meteorologi Malaysia (MetMalaysia).  "Buat masa ini MetMalaysia belum beri apa-apa amaran atau notis, jadi melalui apa kita lihat di lapangan cuaca hari ini nampak mendung cuma berkaitan dengan persediaan semua dinasihatkan untuk bersedia lah, sebab berkenaan dengan hujan dan ramalan-ramalan ini akan disampaikan melalui notis-notis atau pun daripada jabatan teknikal sendiri, jabatan meteorologi Malaysia," kata Mohd Adzhar dalam sidang media pada Majlis Pengagihan Sumbangan Penduduk Terjejas Banjir di Masjid Warisan Penghulu Kampung Lubok Gong, di sini.

(APM Kelantan sedang memperkemaskan lagi persediaan)

Sumbangan bernilai RM200,000 peralatan seperti meja kopi, bantal, tilam dan rak tiga tingkat itu disumbangkan oleh Pertubuhan Memperkasa Ummah Malaysia dengan kerjasama perniagaan Hikmat Iktisas dan BeDaie. Mengulas lanjut, Mohd Adzhar berkata anggota APM yang ditempatkan di setiap jajahan di negeri itu adalah mencukupi untuk menghadapi kemungkinan banjir. Dalam pada itu katanya, dalam tempoh pasca banjir ini, pihaknya turut terlibat dalam menyusun atur dan mengumpulkan sumbangan yang diterima daripada badan bukan kerajaan (NGO) kepada penduduk terjejas banjir bagi memastikan tiada sesiapa yang tercicir daripada menerima bantuan.


958 pekerja LHDN ditamatkan kontrak rayu campur tangan PM, lantik ke jawatan tetap

(Pekerja kontrak LHDN berkumpul di Bulatan Masjid Putra, Putrajaya menuntut campur tangan Perdana Menteri untuk melantik mereka ke perjawatan tetap)

PUTRAJAYA, 3 Januari- Seramai 958 pekerja kontrak Lembaga Hasil Dalam Negeri (LHDN) merayu campur tangan Perdana Menteri, Datuk Seri Anwar Ibrahim untuk melantik mereka ke penjawatan tetap selepas lebih 10 tahun berkhidmat.  Setiausaha Agung Kongres Kesatuan Sekerja Malaysia (MTUC), Kamarul Baharin Mansor berharap serahan memorandum kepada Setiausaha Politik Kanan Perdana Menteri, Datuk Seri Shamsul Iskandar itu akan membuahkan hasil dalam masa terdekat.  Jelas beliau, kesemua pekerja kontrak harian LHDN Gred 21 tersebut telah ditamatkan kontrak mereka bermula 1 Januari lalu menerusi satu notis pada Jun 2022.  "Mereka telah bekerja, ada yang sudah berkhidmat selama 18 tahun dan setiap tahun mereka diberitahu kontrak ini akan tamat. Tapi akhirnya kontrak mereka disambung semula."Jadi, mereka anggap ia akan berterusan sampai sekarang,"katanya.Seramai 112 pekerja kontrak LHDN dari seluruh negara hadir bagi menyerahkan memorandum terbabit di Bulatan Masjid Putra, Putrajaya.

(Setiausaha Agung Kongres Kesatuan Sekerja Malaysia (MTUC), Kamarul Baharin Mansor ketika ditemui pemberita selepas menyerahkan memorandum)


Pembangunan ekonomi dan sosial di Pulau Pinang diteruskan

GEORGETOWN, 3 Januari - Usaha membangunkan ekonomi dan sosial di Pulau Pinang akan diteruskan menerusi pelbagai program pembangunan yang meliputi aspek ekonomi, infrastruktur, pelancongan dan modal insan. Ketua Menteri Polis Pulau Pinang, Chow Kon Yeow berkata kerajaan negeri masih meneruskan pelaksanaan bagi mencapai Visi Penang 2030: Negeri Pintar dan Hijau Berteraskan Keluarga Inspirasi Negara. Ke arah itu projek yang berpaksikan rakyat amat diperlukan bagi mencapai maksud tersebut.

(Chow Kon Yeow ditemui pemberita selepas program temu bual di konti MUTIARAfm di sini)

"Bagi projek yang melibatkan infrastruktur kita sedia maklum kerajaan negeri sudah usaha banyak tahun untuk melaksanakan Penang Transport Master plan termasuk Penang South Island yang sudah sampai peringkat menunggu keputusan EIA. Selagi tidak peroleh EIA projek yang dirancang tidak boleh dilaksanakan, kita berharap tahun 2023 ini adalah tahun yang berbeza membawa tuah kepada rakyat Pulau Pinang," kata Chow Kon Yeow di sini. Tambah beliau, sebagai negeri perindustrian Pulau Pinang perlu terus menarik pelaburan untuk dibawa masuk dan pembangunan yang berlaku akan membawa kepada kemakmuran di kawasan utara sekitarnya. "Datuk Seri Anwar Ibrahim sebagai PM10 dari negeri pulau pinang walaupun kerusi Parlimen di Perak kita harapkan ada projek istimewa di negeri Pulau Pinang mungkin perkhidmatan transit aliran ringan (LRT) dan lain yang akan membawa Pulau Pinang ke depan, kita iktiraf Pulau Pinang sebagai negeri yang penting dalam negara sebagai ekonomi hub," katanya.


Pemilik stesen minyak dihadap ke mahkamah, perdaya ahli perniagaan babitkan kerugian RM2.3 juta

JOHOR BAHRU, 3 Januari - Seorang pemilik stesen minyak mengaku tidak bersalah di Mahkamah Sesyen, di sini atas empat pertuduhan memperdaya seorang ahli perniagaan melibatkan kerugian RM2.3 juta serta memalsukan dokumen, Jun tahun lalu.Tertuduh, Hanafi Husin, 39 tahun membuat pengakuan tersebut dihadapan Hakim Fatimah Zahari.

Dalam pertuduhan pertama, Hanafi didakwa menipu ahli perniagaan Alan Sew Hsein Loong, 34 tahun, supaya menyerahkan RM2.3 juta kepadanya secara tunai dan ke akaun syarikat milik tertuduh dengan menawarkan untuk menjalankan perniagaan minyak diesel secara sah.Bagi pertuduhan kedua, dia didakwa menggunakan dokumen palsu iaitu surat persetujuan penjualan rampasan minyak diesel dari pejabat Perdagangan Dalam Negeri, Koperasi dan Kepenggunaan Johor bagi memperdaya ahli perniagaan tersebut.Manakala pertuduhan ketiga, tertuduh didakwa mengguna dokumen palsu iaitu surat sokongan perlesenan LPG/Produk Petroleum dari Jabatan Bomba dan Penyelamat Malaysia, bagi memperdaya Hsein Loong.Pertuduhan keempat, Hanafi didakwa menggunakan dokumen palsu iaitu surat kapasiti tangki bawah tanah bagi produk diesel/petrol dan sokongan membekal RON97/diesel bagi premis kawasan Perindustrian Pasir Gudang, juga untuk memperdaya individu sama.Semua perbuatan dilakukan pada 12 Jun 2022, di syarikat milik Hanafi di kawasan Perindustrian Pasir Gudang.Dia didakwa mengikut Seksyen 420 Kanun Keseksaan serta Seksyen 471 Kanun Keseksaan.Mahkamah membenarkan ikat jamin sebanyak RM60,000 untuk semua pertuduhan, selain menyerahkan pasport antarabangsa kepada mahkamah dan melapor diri ke balai polis berhampiran sebulan sekali.Kes dikendali Timbalan Pendakwa Raya Nurhayati Muhammad Fathullah, sementara Tertuduh diwakili Peguam Fazaly Ali.26 Januari ditetapkan sebagai sebutan semula kes.


Rangkaian 5G Malaysia capai 50 peratus liputan kawasan berpenduduk

KUALA LUMPUR, 3 Januari - Pelaksanaan Rangkaian 5G Malaysia di seluruh negara mencapai hampir 50 peratus liputan kawasan berpenduduk (COPA) setakat akhir tahun lepas, sekali gus melepasi sasaran awal sebanyak 40 peratus.Digital National Bhd (DNB) dalam satu kenyataan menyebut, rangkaian itu kini telah mencapai 15 juta penduduk serta bakal melebihi 30 juta penduduk dan perniagaan apabila dilaksanakan sepenuhnya.DNB kini memberikan tumpuan penuh ke arah mencapai komitmen 80 peratus COPA menjelang akhir tahun 2024 atau lebih awal dan kini DNB berjaya menyelesaikan pelaksanaan tapak yang sebelum ini tertangguh dan seterusnya mencapai tahap pelaksanaan yang lebih pantas sepanjang bulan lalu.

"Ketika ini, DNB telah mencapai lebih daripada 90 peratus liputan di kawasan berpenduduk ke seluruh Kuala Lumpur, Putrajaya dan Selangor."Selain, 50 peratus di sekitar Johor, Melaka dan Negeri Sembilan," katanya.


Penambahan prasekolah dan tadika kerajaan di kawasan bandar diteliti

SHAH ALAM, 3 Januari - Kementerian Pendidikan (KPM) sedang melihat keutamaan berhubung kewajaran menambah prasekolah dan tadika kerajaan di kawasan bandar kerana dikatakan tidak mampu menampung keperluan semasa, kata Menterinya, Fadhlina Sidek di sini.Beliau berkata pihaknya bersama ketua setiausaha KPM dan ketua pengarah Pelajaran Malaysia sudah berbincang mengenai perkara berkenaan dan melihat ada keperluan untuk menambah fasiliti tersebut serta dasar terkait rapat mengenai perkara itu akan dipercepatkan.Mengulas berhubung prosedur operasi standard (SOP) pencegahan COVID-19 di sekolah susulan penemuan dua varian utama dari China yang sudah ada di Malaysia, Fadhlina berkata kementeriannya akan merujuk dan patuh kepada arahan terkini Kementerian Kesihatan. Fadhlina bercakap pemberita selepas meninjau pembukaan sekolah sesi ketiga bagi tahun 2022-2023 di Sekolah Menengah Kebangsaan (SMK) Jalan Kebun.Dalam perkembangan lain, Fadhlina berkata sekolah turut diberi kelonggaran untuk membenarkan pelajar mereka memakai tali leher ataupun tidak berbuat demikian kerana kuasa tersebut adalah bawah bidang kuasa sekolah.

(Fadhlina mengulas pertanyaan pemberita susulan Dewan Rakyatkini melonggarkan pemakaian tali leher)


Perjumpaan bersama ibu bapa pelajar perempuan ditampar diadakan

SHAH ALAM, 3 Januari - Kementerian Pendidikan (KPM) telah mengadakan perjumpaan bersama ibu bapa dua pemain bola tampar perempuan bawah 14 tahun Melaka yang ditampar jurulatih, semalam. Menteri Pendidikan Fadhlina Sidek berkata pertemuan itu adalah bertujuan untuk mendapatkan maklum balas daripada pihak ibu bapa pelajar yang terlibat dengan kejadian tersebut."Kami (KPM) dah jumpa ibu bapa pelajar untuk dapatkan maklum balas dan kami tidak akan bertolak ansur soal keganasan terutamanya terhadap pelajar kita."Keprihatinan kami sangat besar berkenaan isu ini dan keutamaan kami adalah keselamatan serta kebajikan pelajar tersebut,” kata Fadhlina di sini.

(Fadhlina ditemui pemberita selepas meninjaupembukaan sekolah sesi ketiga bagi tahun 2022-2023di Sekolah Menengah Kebangsaan (SMK) Jalan Kebun)

Jelasnya, maklum balas yang diterima daripada ibu bapa serta pihak berkepentingan yang lain akan dilihat secara keseluruhan dan siasatan bakal diteruskan khususnya yang berkait rapat dengan integriti dan tatatertib. KPM menerusi Jabatan Pendidikan Negeri (JPN) Melaka juga sudah melaksanakan sesi kaunseling terhadap dua remaja berkenaan.Sementara itu, ketika ditanya adakah KPM akan membuat laporan polis berkenaan isu terbabit, Fadhlina berkata pihak kementerian boleh melaksanakan siasatan menerusi bahagian integriti dan tatatertib. "Kami masih lagi menyiasat, tidak semestinya kami tunggu laporan polis. Kami boleh siasat sebab ada bahagian integriti dan tatatertib," katanya. Sebelum ini tular video memaparkan tindakan seorang jurulatih sebuah pasukan bola tampar menampar pemain remaja perempuan. Insiden itu dipercayai berlaku semasa Kejohanan Bola Tampar Remaja Bawah 14 Tahun di Kota Tinggi, Johor yang diadakan pada 14 hingga 16 Disember lepas.


COVID-19: KKM sedia perketat SOP pemeriksaan kesihatan di pintu masuk negara

KUALA LUMPUR, 3 Januari - Mengambil kira lonjakan kes COVID-19 di China, prosedur operasi standard (SOP) pemeriksaan kesihatan di pintu masuk negara akan diperketat.Itu antara langkah yang akan dilakukan Kementerian Kesihatan (KKM) bagi membendung penularan wabak dalam negara.Menteri Kesihatan, Dr Zaliha Mustafa memaklumkan pemeriksaan kesihatan diperketat bukan sahaja terhadap pelancong China malah meliputi pengembara dari semua negara.

"Dengan pelanjutan Malaysia sebagai “Kawasan Tempatan Jangkitan” sehingga Jun 2023, ia memberi ruang kepada KKM untuk mengambil sebarang tindakan segera bila diperlukan. "Ini termasuk mengubah dasar sedia ada terutama penjagaan kesihatan pengurusan pandemik COVID-19 di sempadan negara (health border measures) serta memperketatkan prosedur operasi standard (SOP) pemeriksaan kesihatan di mana-mana pintu masuk negara. "Ini akan dilaksanakan jika perlu, bukan sahaja kepada pengunjung atau pengembara (warganegara Malaysia dan bukan warganegara) yang tiba dari China bahkan yang tiba dari semua negara di dunia," katanya menerusi kenyataan. Tambah Dr. Zaliha, KKM juga sentiasa bersiap siaga untuk meningkatkan kapasiti kesihatan bagi menghadapi sebarang kemungkinan."KKM sentiasa berhubung rapat dan mengadakan perbincangan dari semasa ke semasa bersama pihak WHO, negara China serta rakan-rakan negara ASEAN.KKM juga sentiasa mengambil polisi berpandukan dan berasaskan sains serta data yang tepat. Berdasarkan laporan, pihak WHO telah mengadakan mesyuarat dengan pihak China bagi urusan perkongsian data terkini dan ia akan diteruskan bagi mengetahui secara terperinci maklumat, situasi dan pengurusan COVID-19 di negara tersebut," katanya.


Bangunan sebelah Wisma Jakel terbakar, tiada kemalangan jiwa

SHAH ALAM 3 Januari - Penduduk Shah Alam dikejutkan sekali lagi dengan kebakaran bangunan kedai bersebelahan Wisma Jakel di Seksyen 7, awal pagi tadi.Menurut Ketua cawangan Pengurusan Operasi dan Balai Jabatan Bomba dan Penyelamat negeri Selangor PgKB II, Mustakim Rimon, pihaknya menerima panggilan kecemasan pada 12.40 tengah malam.Susulan itu, sebanyak tujuh unit jentera dari beberapa balai dengan kekuatan anggota seramai 46 orang telah dihantar bagi membantu memadamkan kebakaran.

(Kebakaran bangunan kedai bersebelahan Wisma Jakel, awal pagi tadi)

"Kebakaran melibatkan sebuat stor simpanan kain kebakaran dapat dikawal setelah 30 minit anggota tiba buat masa ini kebakaran telah dikawal buat sepenuhnya dan kita masih membuat kerja-kerja baik pulih untuk memastikan tiada lagi bara-bara kebakaran yang lain."Buat masa ini kita masih lagi membuat kerja-kerja pemadaman sehingga kita yakin tiada lagi kebakaran lain yang akan wujud", katanya.Bagaimanapun tiada kemalangan jiwa dilaporkan setakat ini dan punca kebakaran masih dalam siasatan.Ahad lalu, Wisma Jakel yang menempatkan gedung jualan pakaian dan stor barangan terbakar dalam kejadian sekitar 7.00 pagi.


COVID-19: Pemantauan pesakit tidak bergejala guna MySejahtera secara keseluruhan bermula tahun ini

KUALA LUMPUR, 2 Januari- Semua individu terutama mereka yang disahkan positif covid-19 diingatkan untuk mengaktifkan fungsi notifikasi aplikasi MySejahtera dalam telefon pintar masing-masing.Ini bagi memastikan mekanisme pemantauan kendiri ini berfungsi dengan baik.Ketua Pengarah Kesihatan, Tan Sri Dr Noor Hisham Abdullah berkata, pelaporan dan pemantauan pesakit COVID-19 yang tidak bergejala akan menggunakan platform MySejahtera secara keseluruhan bermula tahun ini.Katanya, ini melibatkan laporan kendiri Home Assessment Tool (HAT), notifikasi peringatan untuk menjawab HAT, notifikasi individu yang melaporkan tanda amaran serta notifikasi kepada individu yang layak mendapat rawatan ubat antiviral Paxlovid.

Beliau berkata,ia susulan penamatan perkhidmatan Automated Voice Recording untuk kumpulan individu yang belum menjawab soalan HAT dalam aplikasi MySejahtera.Tan Sri Dr Noor Hisham turut memaklumkan pemantauan pesakit COVID-19 secara maya akan diteruskan pasukan petugas di CAC dan Fever Centre Klinik Kesihatan, selain CPRC di peringkat negeri akan terus bertanggungjawab memantau situasi COVID-19 di negeri masing-masing.Perintah Pengawasan dan Pemerhatian di Rumah (HSO) dan Perintah Pelepasan (RO) secara digital juga diteruskan seperti biasa menerusi aplikasi MySejahtera.


KUALA LUMPUR, 2 Januari- Liputan rangkaian 5G Malaysia telah mencapai hampir 50% kawasan berpenduduk (COPA). Menurut kenyataan Digital Nasional Berhad (DNB), tumpuan kini diberi kepada sasaran seterusnya mencapai 80% COPA menjelang akhir 2024 atau lebih awal.  Ketua Pegawai Operasi DNB, Nasution Mohamed berkata liputan 5G telah mencecah kira-kira 15 juta pengguna hari ini.Apabila mencapai kapasiti penuhnya kelak ia akan mencapai lebih daripada 30 juta orang dan perniagaan.  Berdasarkan kawasan, liputan 5G telah mencapai lebih 90% COPA di Kuala Lumpur, Putrajaya dan Selangor.  Manakala sekitar 50% COPA di Johor, Melaka dan Negeri Sembilan.  "DNB bekerjasama rapat dengan rakan kongsi operator rangkaian mudah alih (MNO) dan pengeluar perantinya untuk mempromosikan dan menggalakkan penggunaan pantas 5G di seluruh Malaysia pada tahun ini," kata Nasution. Sejak pelancaran perkhidmatan 5G oleh lima MNO, rangkaian 5G Malaysia telah menyaksikan peningkatan penggunaan sebanyak lapan kali ganda daripada 32 TB sehari kepada 253TB, dengan maksimum sekitar 90,000 pengguna serentak pada 31 Disember 2022.

(Capaian 5G Malaysia hampir 50% kawasan berpenduduk)


Lelaki dikhuatiri lemas di Tasik Gubir dekat Sik

(FOTO Balai Bomba dan Penyelamat Sik)

SIK, 2 Januari- Seorang lelaki berumur lingkungan 20-an dikhuatiri lemas di Tasik Gubir dekat sini pada petang tadi.Ketua Balai Bomba dan Penyelamat Daerah Sik Penolong Penguasa Bomba Zulkhairi Tanjil berkata pihaknya menerima panggilan berhubung kejadian itu pada pukul 4.57 petang, yang kemudian terus menggerakkan anggotanya ke lokasi untuk operasi mencari dan menyelamat.“Pusat Gerakan Operasi Kedah terima panggilan kecemasan mangsa lemas melalui MERS 999 dan jentera-jentera serta bot dengan kekuatan lima anggota bersama pegawai, telah digerakkan ke lokasi kejadian di Tasik Gubir.“Jarak lokasi dari balai kita ialah 43 kilometer...Pasukan Penyelamat di Air (PPDA) turut membantu dalam operasi mencari dan menyelamat ini,” katanya menerusi satu kenyataan ringkas hari ini.

Sementara itu, Ketua Polis Daerah Sik DSP Abdull Razak Osman ketika dihubungi, mengesahkan kejadian itu dan berkata berdasarkan maklumat awal diperoleh kemungkinan mangsa ke Tasik Gubir untuk memancing.“Siasatan masih dijalankan dan operasi mencari dan menyelamat akan bersambung esok,” katanya. -BERNAMA


Lelaki dipercayai mabuk ditemukan lemas dalam kolam takungan air

KUALA LUMPUR, 2 Januari- Seorang lelaki tempatan yang dipercayai mabuk ditemukan lemas dalam sebuah kolam takungan air di Tasik Puteri Centre Park, Batu Arang, Rawang dekat sini, hari ini.Pengarah Jabatan Bomba dan Penyelamat Selangor Datuk Norazam Khamis berkata pihaknya menerima panggilan berhubung insiden itu pada 10.26 pagi, sebelum sepasukan anggota dari Balai Bomba dan Penyelamat (BBP) Batu Arang digerakkan ke lokasi.“Kawalan BBP Batu Arang menerima maklumat daripada pihak polis, menyatakan seorang lelaki tempatan dalam keadaan mabuk dipercayai terjun ke dalam kolam takungan air berkeluasan 9 meter kali 9 meter pada kira-kira pukul 10 pagi tadi.“Anggota bomba kemudian membuat kerja pencarian sebelum menemukan mangsa C. Aravind Raj, 25, pada kedalaman kira-kira 3 meter dalam kolam tersebut pada pukul 1.33 tengah hari,” katanya ketika dihubungi Bernama hari ini.Norazam berkata mayat dibawa ke Hospital Sungai Buloh untuk tindakan lanjut. -BERNAMA

(Pengarah Jabatan Bomba dan Penyelamat Selangor Datuk Norazam Khamis/BERNAMA)


Polis Kelantan rekod lebih 10,000 laporan kerugian akibat banjir hujung tahun lalu

TUMPAT, 2 Januari- Hampir 10,500 laporan diterima berhubung kerugian yang dialami penduduk terjejas banjir di Kelantan akibat banjir Monsun Timur Laut fasa kedua yang melanda negeri itu pada penghujung tahun lalu.  Ketua Polis Kelantan, Datuk Muhamad Zaki Harun berkata paling banyak diterima adalah kerosakan rumah dengan 4,215 laporan, diikuti kenderaan dengan 619 laporan dan ternakan 542 laporan.  Katanya, laporan diterima daripada penduduk terjejas banjir di sembilan daerah di negeri itu bermula 9 sehingga 28 Disember tahun lalu dan daerah Pasir Puteh mencatat laporan paling tinggi.  Jumlah laporan diterima juga lebih banyak berbanding tahun sebelum ini.  Dalam pada itu, berhubung insiden kematian tiga beradik yang terkena renjatan elektrik pada 19 Disember lalu, pihaknya masih menunggu laporan lengkap Suruhanjaya Tenaga (ST) dan Tenaga Nasional Berhad (TNB).  Katanya, setakat ini kes itu diklasifikasikan mati mengejut.

(Ketua Polis Kelantan, Datuk Muhamad Zaki Harun/Foto Fail)


CAKE minta Kerajaan Kedah pantau judi dalam talian, kurangkan lesen jualan arak

ALOR SETAR, 2 Januari- Persatuan Pengguna Kedah (CAKE) mengucapkan tahniah kepada kerajaan negeri yang memutuskan untuk tidak lagi memperbaharui lesen perjudian, di samping menyuarakan harapan agar lesen penjualan minuman keras pula dapat dikurangkan.Presidennya Mohamad Yusrizal Yusoff berkata susulan langkah menutup sepenuhnya premis perjudian dan loteri di Kedah, pihaknya juga berharap kerajaan negeri dapat memantau kegiatan perjudian dalam talian yang dipercayai akan berleluasa.“Tahniah kepada kerajaan Kedah kerana berjaya menutup premis perjudian dan loteri selepas tidak lagi memperbaharui lesen perjudian mereka. CAKE berharap pihak berkuasa dapat memperketatkan lagi undang-undang terutamanya berkaitan perjudian dalam talian,” katanya.Beliau yang ditemui ketika membuat tinjauan harga dan bekalan barangan keperluan di Pasar Besar Alor Setar dekat sini hari ini berkata sebelum ini pihaknya banyak menerima laporan daripada penghulu dan wakil kampung berhubung kegiatan perjudian dalam talian yang berlaku di kawasan mereka.“Selain itu persatuan juga berharap kerajaan negeri dapat mengurangkan lesen penjualan minuman keras bagi menghadkan penjualan arak yang dijual secara berleluasa di kedai-kedai biasa. Cara ini sekurang-kurangnya dapat menggurangkan kadar kemalangan kerana ada kes membabitkan pemandu yang memandu dalam keadaan mabuk,” katanya.Semalam, Menteri Besar Kedah Datuk Seri Muhammad Sanusi Md Nor memaklumkan operasi semua premis perjudian dan loteri di Kedah tamat apabila kerajaan negeri memutuskan untuk tidak lagi memperbaharui lesen perjudian yang tamat tempoh pada 31 Disember 2022.Yusrizal seterusnya menggesa Kerajaan Persekutuan bertindak segera bagi memastikan bekalan barangan keperluan termasuk telur dan minyak masak paket mencukupi menjelang sambutan Tahun Baharu Cina akan datang.

(Mohamad Yusrizal Yusoff membuat tinjauan harga dan bekalan barangan keperluan di Pasar Besar Alor Setar/BERNAMA)

“Ada yang merasa bimbang bekalan bahan-bahan ini tidak mencukupi berikutan pengguna masih mencarinya. Walaupun bekalan telur di pasar raya besar sudah kembali pulih, namun kekurangan bekalan di kedai-kedai runcit masih berlaku.“Bukan bekalan telur sahaja, minyak masak paket juga sukar didapati dan isu ini sudah lama berlaku, sehingga kini masih belum ada penyelesaian,” katanya.Seorang peniaga runcit di pasar besar itu, Milatul Shamsul Mohd Fauzi, 36, berkata peniaga runcit masih sukar mendapatkan bekalan telur dan minyak masak paket manakala jumlah yang terhad juga menyebabkan barangan keperluan itu habis dijual dalam tempoh singkat sehingga menyebabkan ramai pelanggan merungut kerana tiada bekalan. -BERNAMA


KKD wujudkan pasukan petugas khas bagi tujuan pemantauan berita palsu

KUALA LUMPUR, 2 Januari- Satu pasukan petugas khas diwujudkan di bawah Kementerian Komunikasi dan Digital (KKD) dalam memberi fokus memerangi penyebaran berita palsu.Timbalan Menterinya, Teo Nie Ching berkata ia terdiri daripada pelbagai agensi termasuklah Jabatan Perdana Menteri, Polis Diraja Malaysia (PDRM), Suruhanjaya Komunikasi dan Multimedia Malaysia (SKMM), Jabatan Penerangan (JAPEN) dan Majlis Keselamatan Negara (MKN).Diwujudkan pada bulan Disember lalu, pasukan ini memberi tumpuan menangani serta memantau maklumat berbaur fitnah yang akan mengancam ketenteraman awam.Pasukan petugas khas ini akan memantau berita palsu dan jika berita atau maklumat itu berkaitan 3R, pihak polis akan ambil tindakan. Sama ada siasatan atau individu tersebut boleh dipanggil untuk direkod keterangannya termasuklah mengheret mereka ke mahkamah.Selain daripada itu, ia adalah bidang kuasa SKMM," kata Teo Nie Ching kepada pemberita RTM selepas menjadi tetamu rancangan Pastikan Sahih di Angkasapuri.Jelasnya, pasukan yang dipengerusi Ketua Setiausaha Kementerian bermesyuarat dua kali seminggu bagi mengekang penyebaran berita palsu dengan lebih proaktif.


Kebakaran Wisma Jakel: Kerugian awal dianggarkan hampir RM100 juta

SHAH ALAM, 2 Januari- Jakel Group menganggarkan mengalami kerugian hampir RM100 juta susulan kebakaran peremis cawangannga di Seksyen 7 di sini awal pagi semalamPengarah Urusan Kumpulan, Datuk Seri Mohamed Faroz Mohamed Jakel berkata jumlah itu hanya melibatkan nilai bangunan lot kedai Wisma Jakel berkenaan, namun kerugian sebenar masih belum dapat dipastikan.Mohamed Fairoz berkata, beliau dimaklumkan mengenai kejadian itu oleh adiknya, yang merupakan pengurus cawangan berkenaan kira-kira pukul 7.17 pagi Ahad..Katanya, kebakaran itu yang mengambil masa beberapa jam untuk dipadamkan memusnahkan sepenuhnya kedai tiga tingkat itu.

"Kami akan berusaha mencari lokasi sementara yang baharu di sekitar Shah Alam secepat mungkin bagi meneruskan perniagaan, terutama menjelang ketibaan bulan Ramadan dan Hari Raya Aidilfitri tahun ini."Ini kerugian besar kepada syarikat bagaimanapun kami reda dengan ketentuan Allah ini dan saya yakin ada hikmah serta yakin Allah akan ganti dengan lebih baik. Sebagai orang Islam kita kena percaya," katanya kepada pemberita.Cawangan Jakel Shah Alam itu merekodkan perolehan jualan tahunan kepada syarikat sekitar RM300 juta setahun.


KKM kesan dua varian baharu COVID-19, BA.5.2 dan BF.7

KUALA LUMPUR, 2 Januari- Varian BA.5.2 dan varian BF.7 yang kini menular di China ketika ini telah dikesan di negara ini.Sehingga 31 Disember lalu, sebanyak 4,148 kes dijangkiti dengan BA.5.2 dan tiga kes jangkitan BF.7. Walau bagaimanapun, Kementerian Kesihatan Malaysia (KKM) menerusi sebuah kenyataan memaklumkan belum ada data yang dapat mengaitkan peningkatan bilangan kes kemudaratan atau kematian dengan varian berkenaan.Situasi ini akan disemak dari semasa ke semasa apabila terdapat sebarang perubahan ketara yang seterusnya memerlukan perubahan dalam strategi kesihatan awam.Sementara itu, KKM turut mengumumkan kes baharu COVID-19 di seluruh negara turun 36.1% kepada 3,767 kes pada Minggu Epidemiologi 52 Tahun 2022 (ME52/2022).Ini termasuklah penurunan kes kematian kepada 22 kes dan penurunan purata kes aktif setiap hari kepada 12,433 kes.Bilangan kedatangan pesakit ke CAC turut menurun sebanyak 41.2% manakala bilangan kes COVID-19 baharu yang menjalani pemantauan di rumah juga menurun sebanyak 30.9%.Bilangan kes COVID-19 yang dirujuk CAC ke hospital juga menurun sebanyak 22.2% jika dibandingkan dengan minggu sebelumnya.


Ganja seberat 180.17kg ditemukan di tali air di Kedah

YAN, 2 Januari- Sebanyak 180.17 kilogram (kg) dadah dipercayai ganja ditemukan di tali air di Jalan Sg Yan, Kg Tengah, Makau, Yan, Kedah. Ketua Polis Daerah Yan, DSP Shahnaz Akhtar Haji berkata kesemua 158 ketulan mampat ganja yang dibaluti plastik lutsinar dianggarkan bernilai RM450,415 ditemui terapung oleh orang awam kira-kira pukul 9.35 pagi, Sabtu lalu.Katanya, setakat ini tiada tangkapan dibuat dan polis percaya kesemua dadah diletakan dikawasan itu sebelum dibawa ketempat lain. "Kita syak bukan untuk kegunaan tempatan sebaliknya kegunaan tempat lain. Dadah ini dibawa masuk transit dan di angkat ketempat lain. Ini adalah rampasan kita yang pertama melibatkan ganja dan dadah jenis lain tapi untuk ganja ini adalah rampasan besar kita yang pertama," kata Shahnaz kepada pemberita RTM. Kes tersebut akan disiasat dibawah Sekysen 39 (b) Akta Dadah Berbahaya 1952. Sementara itu, dalam perkembangan lain, sepanjang tahun 2022, pihaknya berjaya merampas 1.56 kilogram heroin, 270 gram syabu, ganja sebanyak 180.2 kilogram, daun ketum seberat 8.4 kilogram dan ramnpasan air ketum berjumlah 96.35 liter.

(Ketua Polis Daerah Yan, DSP Shahnaz Akhtar Haji)


KJAM tawan 14 puncak tertinggi negara dalam 87 hari tahun lepas

KUALA LUMPUR, 2 Januari - Kelab Jelajah Alpine Malaysia (KJAM) mencipta rekod terbaharu dengan menawan 14 puncak gunung tertinggi dalam negara dalam tempoh 87 hari pada September hingga Disember tahun lepas.KJAM dalam kenyataan hari ini berkata pendakian dibahagikan kepada tiga fasa membabitkan tujuh gunung tertinggi di kepulauan Borneo dan tujuh gunung tertinggi di Semenanjung, bermula dari Gunung Tambuyukon, Sabah dan berakhir di Gunung Mulu, Sarawak.Dalam kenyataan sama, pendaki terlibat yang juga Presiden KJAM, Muhammad Illaham Ishak berkata selain mencatat rekod menamatkan pendakian 14 puncak paling pantas, misi '14 Peaks Malaysia' juga melakar dua lagi rekod iaitu Pendakian 7 Puncak tertinggi Sabah (Sabah 7 Summits) dalam tempoh 14 hari dan Pendakian 7 Puncak tertinggi di Semenanjung (G7 Malaya) dalam tempoh 30 hari.Beliau berkata pendakian menerusi projek pendakian khas KJAM itu yang merujuk kepada Malaysia Book of Records iaitu '14 Peaks Malaysia', akan dibukukan untuk memberi panduan dan maklumat kepada pendakian gunung di negara ini."Saya berharap ada pendaki lain yang dapat menawan 14 puncak berkenaan dengan rekod lebih pantas sekali gus mempromosi dan meningkatkan industri sukan mendaki hutan hujan Khatulistiwa di Malaysia dalam kalangan pendaki dalam dan luar negara," katanya yang turut merakamkan penghargaan kepada pendaki sokongan dan pihak yang terlibat menjayakan misi pendakian tersebut.

(Ahli Kelab Jelajah Alpine dalam misi menawan puncak Kangaran Tambunan/FOTO Alpine Club Malaysia)

Muhammad Illaham, 46, pernah menawan puncak Everest laluan Tibet pada 2011 dan Everest laluan Nepal pada 2013 selain berjaya menawan puncak tertinggi benua Eropah iaitu Gunung Elbrus sebanyak tujuh kali.Beliau juga berjaya ke puncak tertinggi benua Afrika iaitu Gunung Kilimanjaro sebanyak dua kali dan puncak tertinggi benua Australasia iaitu Gunung Carstensz Pyramid di wilayah Papua, Indonesia. - BERNAMA


Kebakaran Wisma Jakel: Kehadiran Unit K9 prosedur perlu bagi penyiasatan

(Anggota Jabatan Bomba dan Penyelamat Malaysia (JBPM) Assan John (kanan) dan rakan Jovesster Junil (dua, kiri) membawa anjing pengesan Unit K9 Sam dan Rusty semasa melakukan siasatan susulan kebakaran sebuah gedung tekstil terkemuka Jakel cawangan Shah Alam di Wisma Jakel, Seksyen 7 hari ini/BERNAMA)

SHAH ALAM, 2 Januari- Kehadiran Unit Anjing Pengesan K9 (unit K9) bukanlah sesuatu perkara luar biasa dalam siasatan forensik kebakaran, malah ia merupakan satu prosedur yang diperlukan untuk menyiasat punca sesuatu insiden itu berlaku.Penolong Pengarah Bahagian Siasatan Pengarah Jabatan Bomba dan Penyelamat Malaysia (JBPM) Selangor Norizham Mohd Nurdin berkata bagi setiap kes kebakaran yang melibatkan siasatan, unit K9 ini akan dipanggil kerana ia adalah satu daripada prosedur penyiasatan.“Bukan setiap kebakaran itu, apabila kita panggil unit K9 akan ada unsur sengaja dibakar. Tidak. Ia adalah ketetapan kami untuk memastikan bahawa unit ini dipanggil untuk melihat kepada segala kemungkinan,” katanya pada pemberita di lokasi kejadian iaitu Wisma Jakel, Seksyen 7 di sini hari ini.Jelasnya lagi, dua ekor anjing dari baka English Springer Spaniel bernama Rusty dan Sam yang digerakkan hari ini memang mempunyai kepakaran dalam menyiasat kebakaran.“Anjing-anjing ini ada fokus setiap kali operasi dan ia akan diturunkan secara pasangan. Seekor akan mencari unsur (punca) dan satu lagi untuk pengesahan. Ia akan membantu kami (mencari punca),” katanya. "Dua anjing itu kini menyiasat dan fokus di tingkat satu yang dipercayai kebakaran bermula. Di samping itu, terdapat 50 anggota dan pegawai dari Balai Bomba dan Penyelamat Shah Alam, Kota Anggerik dan Ibu Pejabat Bomba Selangor turut bertugas hari ini," katanya. Norizham berkata pasangan anjing yang digerakkan hari ini bukanlah anjing yang sama digunakan dalam insiden tanah runtuh di Father’s Organic Farm, Batang Kali sebelum ini kerana mereka mempunyai kepakaran yang berbeza.

(Anggota Jabatan Bomba dan Penyelamat Malaysia (JBPM) Assan John (kiri) dan rakan Jovesster Junil (kanan) membawa anjing pengesan Unit K9 Rusty semasa melakukan siasatan susulan kebakaran sebuah gedung tekstil terkemuka Jakel cawangan Shah Alam di Wisma Jakel, Seksyen 7 hari ini/BERNAMA)

Di samping itu, Norizham berkata siasatan kebakaran tersebut dilakukan berdasarkan struktur bangunan, saksi dan video orang awam yang dimuat naik di media sosial.Katanya, pihaknya akan turut merakamkan keterangan pemanggil yang melihat kedudukan awal api semasa kebakaran itu untuk membantu siasatan.Ketika ditanya pemberita mengenai dakwaan kebakaran disebabkan litar pintas, Norizham menegaskan sebarang punca hanya diketahui selepas ujian makmal dilakukan iaitu selepas proses siasatan di lokasi kejadian selesai. -BERNAMA


Mayat lelaki ditemukan tersangkut di pokok dengan empat kesan tembakan

TUMPAT, 1 Januari- Mayat seorang lelaki tanpa identiti ditemukan tersangkut pada sebatang pokok di tepi Sungai Golok, Tanah Merah dengan empat kesan tembakan di kepala semalam.  Ketua Polis Kelantan Datuk Muhamad Zaki Harun berkata pada pukul 3.00 petang pihaknya telah menerima satu panggilan daripada orang awam yang telah menjumpai satu mayat di tepi Sungai Pengkalan Haram Belakang Berek 12 Bukit Bunga, Tanah Merah. Sejurus menerima maklumat, pihaknya bergegas ke lokasi kejadian dan mendapati satu mayat tersangkut pada sebatang pokok, dengan keadaan mayat tidak sempurna dan tiada sebarang kad pengenalan diri mangsa ditemui. "Siasatan masih baru dijalankan dan kita teruskan siasatan di bawah Seksyen 302 berdasarkan tembakan itu.Perkara pertama kita nak tentukan adalah daripada segi pengenalan identiti mayat dan kita akan hantar cap jari dan sebagainya untuk kita buat tentukan DNA dan sebagainya," kata Zaki kepada pemberita RTM pada sidang media selepas Majlis Anugerah Pengurusan di Balai Polis Wakaf Bharu, Tumpat hari ini. Tambahnya, mayat telah dibawa ke Unit Forensik Hospital Tanah Merah bagi proses bedah siasat dan mendapati punca kematian akibat terdapat empat kesan tembakan di bahagian kepala.Mayat disyaki telah meninggal dunia lebih dua minggu.


MetMalaysia ramal hujan di timur, utara Sabah

KOTA KINABALU, 2 Januari - Jabatan Meteorologi Malaysia (MetMalaysia) meramalkan hujan di timur dan utara Sabah pada esok dan Rabu (3 dan 4 Januari), berikutan penumpuan angin yang dijangka berlaku berdasarkan analisis model-model cuaca.Dalam satu kenyataan, MetMalaysia memaklumkan ribut petir berserta hujan lebat dan angin kencang turut dijangka dalam tempoh sama di pedalaman dan barat Semenanjung, serta tengah dan barat Sarawak pada sebelah petang hingga ke malam.

"Amaran Angin Kencang dan Laut Bergelora di Laut China Selatan berkuat kuasa sehingga 5 Januari 2023. Orang awam adalah dinasihatkan untuk sentiasa merujuk laman web www.met.gov.my dan semua media sosial serta memuat turun aplikasi myCuaca bagi maklumat terkini dan sahih," menurut kenyataan tersebut, hari ini.


Gelombang COVID-19 di China, KKM gesa rakyat ambil dos penggalak kedua sebagai perlindungan

KUALA LUMPUR, 2 Januari- Kementerian Kesihatan (KKM) menggesa orang ramai yang menerima dos penggalak pertama, melebihi tempoh enam bulan agar mendapatkan dos penggalak kedua susulan peningkatan kes COVID-19 di China.Menteri Kesihatan, Dr. Zaliha Mustafa berkata ketika ini 49.8% sahaja rakyat Malaysia mendapat vaksin dos penggalak pertama dan hanya 1.9 % sahaja yang mengambil vaksin dos penggalak kedua.Beliau menerusi satu kenyataan menasihatkan orang ramai untuk tidak menunggu vaksin bivalen kerana vaksin monovalen sedia ada masih sangat berkesan untuk mengurangkan gejala serius dan kes kematian.Sementara itu, KKM akan meningkatkan kaedah pembendungan penularan jangkitan COVID-19 dalam negara dan kesiapsiagaan bagi berdepan dengan sebarang kemungkinan peningkatan kes COVID-19. Ini termasuk mengubah dasar sedia ada terutama penjagaan kesihatan dan pengurusan pandemik COVID-19 di sempadan negara selain memperketatkan Prosedur Operasi Standard (SOP) pemeriksaan kesihatan di pintu masuk negara.Pelaksanaan itu bukan sahaja tertakluk kepada warganegara dan bukan yang tiba dari China tetapi melibatkan ketibaan dari semua negara.KKM sentiasa berhubung rapat dan mengadakan perbincangan dari semasa ke semasa bersama pihak Pertubuhan Kesihatan Sedunia (WHO), negara China dan rakan negara ASEAN.

Berdasarkan maklumat yang dilaporkan negara China kepada pihak WHO, varian dan subvarian yang ada di China juga dikesan di Malaysia. Merujuk kepada maklumat sedia ada, vaksin COVID-19 berkesan bagi memberi perlindungan dari mendapat gejala yang teruk akibat jangkitan virus COVID-19 dan ia sepatutnya mengurangkan kemasukan ke hospital. Beliau berkata tidak lama lagi vaksin bivalen juga akan dibekalkan di negara ini berikutan kelulusan pendaftaran bersyarat yang diberikan Pihak Berkuasa Kawalan Dadah baru-baru ini. Pengumuman akan dibuat selepas bekalan diterima bersama dengan kriteria kelayakan untuk mendapatkannya.


Kelab Kebajikan dan Rekreasi RTM Terengganu bantu 10 ahli kelab terjejas banjir

(Penasihat Kelab Kebajikan dan Rekreasi RTM Terengganu yang juga Pengarah RTM negeri, Sabri Mansor menyampaikan cenderahati kepada Pengerusi Pakatan Harapan Terengganu, Datuk Raja Kamarul Bahrin Shah Raja Ahmad)

KUALA TERENGGANU, 2 Januari - Prihatin dengan nasib warga kerja RTM Terengganu yang terjejas akibat banjir yang bermula 18 Disember lalu. Kelab Kebajikan dan Rekreasi RTM Terengganu menghulurkan sumbangan kepada 10 ahli kelab yang terkesan dengan musibah itu. Penasihat kelab tersebut, Sabri Mansor berkata, bencana banjir luar biasa pada episod gelombang kedua Monsun Timur Laut ini menjejaskan kediaman kakitangan terlibat. Sembilan daripadanya melibatkan kediaman di Terengganu manakala seorang lagi kediaman di Kelantan.  Beliau yang juga Pengarah RTM negeri berkata, selain menerima barangan keperluan dapur, mereka turut menerima sumbangan wang tunai bagi meringankan beban penerima. "Walaupun tidak dapat membantu sepenuhnya tapi ini apa yang dilakukan sebagai sokongan moral untuk memulihkan, membantu memulihkan kehidupan mereka, inilah sumbangan kepada kakitangan RTM," jelas Sabri.

(Kelab Kebajikan dan Rekreasi RTM Terengganu menghulurkan sumbangan kepada 10 ahli kelab yang terkesan dengan musibah banjir)

Penyerahan sumbangan disempurnakan Pengerusi Pakatan Harapan Terengganu, Datuk Raja Kamarul Bahrin Shah Raja Ahmad di RTM Terengganu, di sini. "Jadi terima kasih Kelab Kebajikan dan Rekreasi RTM Terengganu dan semua lah yang terlibat dengan sumbangan kepada staf RTM Terengganu, sumbangan itu dapat meringankan beban kami yang terjejas," kata penerima sumbangan, Muhammad Ihsan Sabri Norddin. "Kita bertugas dalam media, sebelum kita 'cover' orang, kita tengok penduduk terjejas, perasaan mereka, kita faham, bila kita hadapi itu, macam ini rupanya penat dia, nak mengemas masa banjir dan selepas banjir," kata penerima sumbangan, Baharom Rahim. Difahamkan, jumlah warga kerja RTM Terengganu yang terjejas banjir kali ini adalah paling ramai berbanding tahun-tahun sebelumnya.


Wang pusaka ibu lebur akibat pelaburan tak wujud

KUANTAN, 2 Januari- Tindakan seorang pelajar tingkatan enam menggunakan wang pusaka arwah ibunya membawa padah selepas pelaburan di media sosial Telegram yang disertainya tidak wujud. Ketua Polis Pahang Datuk Seri Ramli Mohamed Yoosuf berkata mangsa yang berusia 19 tahun mendakwa kerugian RM22,300 selepas menyertai pelaburan itu 14 Disember lepas. Beliau berkata pelajar wanita itu mengeluarkan modal pendahuluan RM1,000 untuk mendapatkan nombor pengenalan dan kata laluan ke laman web pelaburan itu dengan dijanjikan akan menerima pulangan dalam tempoh tiga jam. "Mangsa mendakwa semakan di laman web itu menyatakan dia telah mendapat pulangan sebanyak RM16,000, namun terpaksa membuat bayaran sebelum dapat mengeluarkan wang tersebut, menyebabkan dia menggunakan wang pusaka arwah ibunya," katanya menerusi kenyataan di sini hari ini. Ramli berkata mangsa akhirnya menyedari pelaburan itu sebenarnya tidak wujud selepas tidak memperoleh wang dijanjikan dan membuat laporan di Ibu Pejabat Polis Daerah (IPD) Bera, semalam.  Dalam perkembangan lain, pesara yang dikenali sebagai Ng, 58, mendakwa kerugian hampir RM100,000 termasuk simpanannya dalam Kumpulan Wang Simpanan Pekerja (KWSP) selepas diperdayakan sindiket Macau Scam sejak 21 Disember lepas. Ng berkata dia dihubungi seorang lelaki yang memperkenalkan diri sebagai pegawai polis dari Ibu Pejabat Polis Kontinjen (IPK) Pulau Pinang dan sedang menyiasat kes pengedaran dadah melibatkan dirinya.

(Ketua Polis Pahang Datuk Seri Ramli Mohamed Yoosuf/BERNAMA)

"Lelaki itu mengatakan wang simpanan saya akan diperiksa oleh Bank Negara Malaysia (BNM) supaya tidak berkait dengan kes dadah. Panggilan seterusnya disambung kepada seorang wanita yang mengatakan dirinya pegawai BNM yang kemudiannya menghantar satu pautan menerusi WhatsApp. "Wanita itu meminta saya untuk mengisi maklumat peribadi termasuk maklumat perbankan yang dikatakan bagi tujuan semakan BNM," katanya pada sidang media di Pusat Khidmat Dewan Undangan Negeri (DUN) Semambu di sini hari ini yang turut dihadiri Ahli DUN Chan Chun Kuan. Ng berkata beliau hanya menyedari wang simpanannya berkurangan pada 29 Disember lepas setelah membuat semakan di bank, justeru membuat laporan polis di Ibu Pejabat Polis Daerah (IPD) Kuantan pada hari yang sama. -BERNAMA


Bajet 2023 dijangka bela nasib rakyat

KUALA TERENGGANU, 2 Januari - Bajet 2023 dijangka turut memberi tumpuan kepada keperluan asas rakyat. Usaha itu dapat memastikan kesejahteraan rakyat dapat ditingkatkan selain menumpukan kepada pemulihan ekonomi negara. Pengerusi Pakatan Harapan Terengganu, Raja Kamarul Bahrin Shah Raja Ahmad percaya kerajaan perpaduan dibawah pimpinan Perdana Menteri, Datuk Seri Anwar Ibrahim akan memberi tumpuan yang menyeluruh terutama berkaitan rakyat. Inilah azam yang perlu diberi keutamaan untuk membela nasib rakyat yang memerlukan terutama golongan rentan.  "Satu lagi contohnya usaha kita untuk mengadakan subsidi bersasar, kerana subsidi ini mestilah diberi kepada yang amat-amat memerlukan kerana wang yang diselamatkan akan dapat disampai kepada lebih ramai rakyat di bawah, bukan pada mereka yang sudah mampu atau lebih mampu, itulah fokus kerajaan untuk rakyat, Insya-Allah," kata beliau kepada RTM ketika hadir memberi sumbangan kepada warga kerja RTM Terengganu yang terkesan akibat bencana banjir, di sini.

(Pengerusi Pakatan Harapan Terengganu, Raja Kamarul Bahrin Shah Raja Ahmad ketika ditemu bual Berita RTM selepas menyampaikan sumbangan kepada warga kerja RTM Terengganu yang terjejas banjir)

Sementara itu, beliau turut menyarankan agar Pilihan Raya Negeri (PRN) bagi enam negeri sewajarnya diadakan selepas negara lebih stabil dari segi ekonomi dan bencana yang masih dihadapi ketika ini.PRN di enam negeri terbabit iaitu Kelantan, Terengganu, Kedah, Selangor, Negeri Sembilan dan Pulau Pinang bukan menjadi perkara mendesak ketika ini kerana keperluan rakyat lebih penting berbanding kehendak politik.


Nasib jurulatih tular tampar pemain bakal diketahui Rabu ini - Exco Melaka

(Exco Pembangunan Belia, Sukan Dan Badan Bukan Kerajaan (Ngo), VP. Shanmugam)

MELAKA, 2 Januari- Nasib jurulatih pasukan bola tampar bawah 14 tahun perempuan Melaka yang bertindak menampar pemainnya baru-baru ini akan diketahui selepas mesyuarat Exco kerajaan negeri Melaka pada Rabu ini.  Exco Pembangunan Belia, Sukan Dan Badan Bukan Kerajaan (Ngo), VP. Shanmugam berkata, walaupun Persatuan Bola Tampar Malaysia (MAVA) telah menggantung penglibatan jurulatih lelaki itu, namun kerajaan negeri menerusi Majlis Sukan Negeri (MSN) belum membuat sebarang keputusan.  Katanya, siasatan lanjut juga sudah dijalankan oleh jawatankuasa teknikal kejohanan tersebut sebelum video berkenaan tular di kebanyakan platform media social.  "Namun seperti saya maklumkan, saya akan panggil jurulatih itu dan juga mereka yang berkenaan untuk bertanya apakah tindakan yang perlu diambil."Kalau mereka rasa mereka menerima dengan hati yang terbuka dan memaafkan jurulatih tersebut bermakna tidak ada tindakan lanjut akan diambil,"katanya.Beliau berkata demikian ketika ditemui di Batang Tiga, Melaka.  Mengulas lanjut, langkah penyelesaian secara pragmatik akan diambil bagi memastikan situasi menang-memang kepada semua pihak meskipun jurulatih berkenaan merupakan seorang pelatih yang berdedikasi selain sudah melatih kumpulan berkenaan sejak mereka berada di bangku sekolah rendah.  Terdahulu, tular kejadian yang memaparkan jurulatih tersebut bertindak menampar dua pemain ketika membimbing pasukan melaka ketika kejohanan bola tampar remaja bawah 14 tahun yang diadakan 16 Disember lalu.  Insiden itu telah mendapat perhatian beberapa pihak antaranya Menteri Belia Dan Sukan, Hannah Yeoh, yang menyelar tindakan berkenaan.

(Tangkap layar video tular memaparkan seorang jurulatih menampar dua pemain ketika kejohanan bola tampar remaja bawah 14 tahun)


Cara penyediaan kotor, kedai roti canai popular Jalan Transfer diarah tutup

GEORGE TOWN, 2 Januari- Sebuah kedai roti canai yang popular di Jalan Transfer, George Town, diarah tutup selama 14 hari kerana tidak menepati piawaian Kementerian Kesihatan Malaysia (KKM). Notis penutupan dikeluarkan Bahagian Keselamatan dan Kualiti Makanan (BKKM) Pejabat Kesihatan Daerah Timur Laut itu dilakukan mengikut Seksyen 11 Akta Makanan 1983.Berikutan pemeriksaan itu, premis terbabit menerima satu kompaun sebanyak RM500 kerana gagal menghantar pekerja bagi mengambil kursus pengendalian makanan.Tahap kebersihan kedai berkenaan didapati tidak memuaskan, selain menggunakan telur yang masih terdapat najis ayam sebagai bahan bagi membuat makanan.Turut dikenakan kompaun sebanyak RM500 ialah gerai minuman berhampiran gerai roti canai itu yang dikesan mempunyai pencemaran silang pada peti penyimpanan ais.Minggu lalu, tular sebuah video yang memaparkan penebar roti canai tersebut tidak menjaga kebersihan kedai apabila hanya membiarkan sahaja telur yang pecah di dalam bekas.  Sejak video berdurasi 53 saat itu dimuatnaik, ia telah menarik 500,000 tontonan netizen di Twitter dengan lebih 2,000 ciapan balas.  Sementara itu, pihak restoran telah tampil membuat membuat kenyataan.  Melalui sebuah video yang dimuatnaik di laman sosial, pemilik gerai roti canai tersebut menyatakan permohonan maaf kepada orang ramai.


Sibuk bekerja faktor usaha perangi denggi semakin berkurangan

KUALA LUMPUR, 2 Januari - Kesedaran masyarakat dalam mencegah penularan demam denggi dalam komuniti dilihat semakin berkurangan.Pegawai Pendidikan Kesihatan, (PKD) Kuala Langat, Ahmad Adib Husni berkata, faktor kesibukan bekerja antara sebab segelintir masyarakat tidak mempunyai masa untuk membuat pembersihan di kawasan dalam dan sekeliling rumah.Katanya, ia sekali gus menyumbang kepada peningkatan kes demam denggi dalam negara kebelakangan ini."Kita mengajak masyarakat untuk mengadakan aktiviti mencari dan musnah dengan melakukan aktiviti gotong-royong di kediaman masing-masing."Apabila wujudnya kehadiran kami di sesuatu kawasan itu semasa program gotong-royong, kami tidak akan mengenakan sebarang kompaun sekiranya jentik-jentik ditemui di luar rumah kerana program tersebut bertujuan untuk membanteras dan menangani masalah denggi," katanya ketika ditemui RTM di Angkasapuri.

(Pegawai Pendidikan Kesihatan, Ahmad Adib Husni ketika ditemu bual dalam program Selamat Pagi Malaysia (SPM) di RTM Angkasapuri)

Masyarakat turut disaran menyertai skuad Komunikasi Untuk Perubahan Tingkah Laku (COMBI) yang aktif melaksanakan aktiviti pencegahan denggi dalam komuniti.


Penggunaan tenaga solar perlu disebarluaskan

(Datuk Dr Ir Muhammad Guntor Mansor Tobeng ketika menjadi menjadi tetamu program Selamat Pagi Malaysia (SPM) di Angkasapuri Kota Media, Kuala Lumpur)

KUALA LUMPUR, 2 Januari - Lebih 170,000 pengguna domestik di Malaysia membayar kira-kira RM1,000 setiap bulan bagi penggunaan tenaga elektrik.Selain memberi kesan kos sara hidup, ia turut menyumbang kepada kesan rumah hijau yang memudaratkan alam sekitar.Naib Presiden Persatuan Industri Fotovoltik Malaysia dan Profesor Adjung Universiti Pendidikan Sultan Idris (UPSI), Datuk Dr Ir Muhammad Guntor Mansor Tobeng berkata penggunaan tenaga solar perlu disebarluaskan.Ujarnya, pihak berkepentingan boleh memudahcara penggunaannya agar ia dapat dinikmati semua.

"Jadi untuk mengurangkan itu, kita kerajaan memberi pemahaman kepada rakyat nombor satu, memudahkan pemasangan solar di rumah-rumah, cabaran bagi domestik adalah kos awalan yang tinggi," kata beliau ketika ditemui Berita RTM selepas menjadi tetamu program Selamat Pagi Malaysia (SPM) di Angkasapuri Kota Media, di sini hari ini.Tambahnya, teknologi tinggi itu belum digunakan secara menyeluruh di negara ini meski ia merupakan kaedah terbaik bagi mencapai hasrat Malaysia sebagai negara bebas karbon 2050.


Polis minta orang awam tidak buat spekulasi kebakaran Wisma Jakel

(Kebakaran melibatkan gedung tekstil Wisma Jakel di Seksyen 7, Shah Alam)

SHAH ALAM, 2 Januari- Polis meminta orang awam tidak membuat sebarang spekulasi berkaitan punca insiden kebakaran Wisma Jakel di Seksyen 7, di sini yang berlaku pada awal pagi semalam. Ketua Polis Daerah Shah Alam ACP Mohd Iqbal Ibrahim berkata ketika ini pasukan Jabatan Bomba dan Penyelamat Malaysia (JBPM) Selangor sedang menjalankan siasatan untuk mengetahui punca sebenar kebakaran. “Pihak polis pohon orang awam (netizen) tidak mengeluarkan sebarang spekulasi atau andaian berkaitan perkara ini. “Kita kena hormati perasaan mereka yang alami kerugian serta pekerja-pekerja yang hilang sumber pendapatan akibat insiden ini,” katanya ketika diminta mengulas mengenai beberapa dakwaan di media sosial kononnya kebakaran di gedung tekstil terkemuka itu adalah disengajakan. Beliau berkata setakat ini polis belum menerima laporan berkaitan perkara tersebut (sengaja dibakar) daripada mana-mana pihak. Katanya tindakan undang-undang boleh diambil oleh pemilik premis sekiranya laporan siasatan bomba membuktikan perkara sebaliknya. Gedung tekstil terkemuka itu dilaporkan terbakar awal pagi semalam dan pihak bomba menerima panggilan kecemasan mengenai insiden tersebut pada 7.08 pagi.Susulan itu bomba Selangor hari ini menggerakkan Unit Anjing Pengesan (K9) bagi menjalankan kerja-kerja forensik untuk mengenal pasti punca insiden kebakaran di Wisma Jakel itu. Pengarah Urusan Kumpulan Jakel Datuk Seri Mohamed Faroz Mohamed Jakel berkata syarikatnya mengalami kerugian awal yang dianggarkan hampir RM100 juta.-BERNAMA

(Ketua Polis Daerah Shah Alam ACP Mohd Iqbal Ibrahim)


KKM sedia perketat SOP pemeriksaan kesihatan di pintu masuk negara

KUALA LUMPUR, 2 Januari- Kementerian Kesihatan (KKM) akan meningkatkan kaedah membendung penularan COVID-19 dalam negara dan kesiapsiagaan berdepan sebarang kemungkinan peningkatan kes.Ini termasuk memperketatkan SOP pemeriksaan kesihatan di mana-mana pintu masuk negara selepas wujud kebimbangan rakyat berhubung kenaikan kes di China serta sekatan beberapa negara lain terhadap pengembara dari negara itu.Menteri Kesihatan Dr Zaliha Mustafa berkata, pelaksanaan perkara itu jika perlu akan membabitkan bukan sahaja kepada warga negara dan bukan warga negara yang tiba dari China tetapi melibatkan ketibaan dari semua negara."KKM juga berhubung rapat dan mengadakan perbincangan dari semasa ke semasa bersama Pertubuhan Kesihatan Sedunia (WHO), China serta rakan-rakan negara ASEAN dan sentiasa mengambil dasar berpandukan dan berasaskan sains serta data yang tepat."Merujuk kepada maklumat sedia ada, vaksin COVID-19 berkesan bagi memberi perlindungan daripada mendapat gejala teruk,"katanya menerusi satu kenyataan.Dr Zaliha menambah, tidak lama lagi vaksin bivalen juga akan dibekalkan kepada Malaysia berikutan kelulusan pendaftaran bersyarat yang diberikan Pihak Berkuasa Kawalan Dadah baru-baru ini.Sehubungan itu katanya, KKM menggesa orang ramai yang telah menerima dos penggalak pertama yang melebihi tempoh enam bulan agar mendapatkan dos penggalak kedua serta tidak menunggu vaksin bivalen.


Golongan belia disaran tingkatkan kemahiran TVET

KUALA LUMPUR, 2 Januari - Golongan belia disaran untuk meningkatkan kemahiran dalam Pendidikan Teknikal dan Latihan Vokasional (TVET) dengan menyediakan diri ke arah pasaran kerja yang menentukan kebolehpasaran.Menurut Pensyarah Pembangunan Belia, Universiti Putra Malaysia (UPM), Prof Madya Dr. Mohd Mursyid Arshad, program bimbingan dan mentor dalam kalangan golongan itu perlu dipergiatkan untuk mencapai objektif berkenaan."Jadi penting tiga program ini 'upskilling', 'reskilling' dan 'cross-skilling', antara pendekatan ialah lebih memperbanyakkan lagi program perintisan untuk mendapat pengalaman, jadi penting porgram ini akan meningkatkan lagi bakat mereka dan kemahiran mereka," kata beliau ketika ditemu bual Berita RTM selepas menjadi tetamu program Selamat Pagi Malaysia (SPM) di Angkasapuri Kota Media, di sini hari ini.

(Prof Madya Dr. Mohd Mursyid Arshad ditemu bual Berita RTM selepas menjadi tetamu program Selamat Pagi Malaysia (SPM) di Angkasapuri Kota Media, Kuala Lumpur)

Mohd Mursyid optimis kerajaan akan memberi pendedahan awal kepada golongan belia di peringkat institut pengajian tinggi khususnya dalam program berbentuk intensif dan memperbanyakkan program jangkauan.Potensi dalam kalangan belia itu mampu membawa perubahan positif kepada kesejahteraan sosioekonomi negara.


Isu tampar pelajar: KPM teruskan siasatan bagi tujuan tatatertib

(Tangkap layar klip video yang tular di media sosial mengenai insiden jurulatih yangmenampar dua orang pelajar dalam satu kejohanan bola tampar)

KUALA LUMPUR, 2 Januari - Kementerian Pendidikan Malaysia (KPM) akan meneruskan siasatan bagi tujuan tatatertib terhadap jurulatih yang menampar dua orang pelajar dalam satu kejohanan bola tampar, baru-baru ini.KPM dalam satu kenyataan memaklumkan jika didapati bersalah, tindakan sewajarnya akan diambil.Isu terbabit dipandang serius dan satu sesi perjumpaan bersama ibu bapa murid yang terlibat akan dilaksanakan bagi mendapatkan maklumat lanjut berkaitan insiden itu.

(Kenyataan media Kementerian Pendidikan Malaysia (KPM) berhubung insiden jurulatih yang menampar dua orang pelajar dalam satu kejohanan bola tampar, baru-baru ini)

Kerjasama sepenuhnya juga akan diberikan kepada pihak Polis Diraja Malaysia (PDRM) jika terdapat laporan polis dibuat mengenai insiden tersebut."KPM sentiasa komited untuk memastikan keselamatan dan kebajikan murid sentiasa menjadi keutamaan," menurut kenyataan tersebut.Semalam, tular di media sosial berkaitan klip video yang melibatkan jurulatih pasukan Melaka Bawah 14 Tahun (Wanita) yang didapati menampar dua orang pemain wanita pasukan tersebut.


Maharaja Jepun buat kemunculan tahun baharu pertama selepas tiga tahun

(Bekas maharaja Jepun Akihito, bekas maharani Michiko, Maharaja Jepun Naruhito, Maharani Masako, puteri mereka Puteri Aiko, Putera Mahkota Akishino, Puteri Mahkota Kiko dan puteri mereka Puteri Kako hadir di hadapan para pelawat semasa upacara sambutan Tahun Baharu tradisional oleh keluarga diraja Jepun di Istana Imperial di Tokyo pada 2 Januari 2023 / AFP)

TOKYO, 2 Januari- Maharaja Jepun Naruhito pada Isnin membuat ucapan tahun baharu awam pertamanya sejak 2020.Naruhito, dan Maharani Masako, dijadualkan membuat enam penampilan ringkas sepanjang hari di balkoni istana yang ditutup kaca.Pasangan itu disertai oleh anak perempuan mereka Aiko dan ibu bapa Naruhito, bekas Maharaja Akihito dan bekas Permaisuri Michiko, serta saudara-mara yang lain.Hanya kira-kira 1,500 orang terpilih dibenarkan memasuki istana di ibu negara Jepun itu bagi menyaksikan ucapan tahun baharu tersebut dalam usaha mencegah penularan wabak COVID-19.Pada 2020, sebelum wabak itu mula melanda Jepun, seramai hampir 70,000 orang datang bagi menyaksikan ucapan tahun baharu Naruhito. Istana membatalkan acara itu pada 2021 dan 2022 untuk mencegah jangkitan COVID-19."Saya benar-benar gembira kerana dapat menyambut tahun baharu bersama-sama dengan anda selepas tiga tahun," katanya."Ketika kita berdiri pada permulaan tahun ini, saya mendoakan kebahagiaan rakyat negara kita dan dunia."Pasangan diraja itu menyambung semula penampilan awam secara beransur-ansur pada 2022. -AFP

(Maharaja Jepun Naruhito (KIRI), Maharani Masako (DUA DARI KIRI), bekas maharaja Jepun Akihito (TENGAH) dan bekas maharani Michiko (DUA DARI KANAN) hadir di hadapan para ucapan selamat semasa upacara sambutan Tahun Baharu tradisional oleh keluarga diraja Jepun di Istana Imperial di Tokyo pada 2 Januari 2023 /AFP)


Beberapa jalan dan jambatan P.Pinang ditutup Ahad ini

GEORGE TOWN, 2 Januari - Beberapa jalan termasuk Jambatan Pulau Pinang dan Jambatan Sultan Abdul Halim Mu’adzam Shah akan ditutup sementara secara berperingkat untuk acara kayuhan berbasikal Penang Fellowship Ride pada 8 Jan (Ahad) ini.Pengerusi Jawatankuasa Belia dan Sukan Negeri Pulau Pinang, Soon Lip Chee berkata jarak kayuhan basikal untuk program itu adalah sejauh 66 kilometer dan jalan-jalan yang terlibat akan ditutup bermula 6.30 pagi hingga 1 tengah hari."Acara kayuhan berbasikal Penang Fellowship Ride anjuran kerajaan negeri bersama Kelab Berbasikal G Club dan Majlis Sukan Negeri Pulau Pinang melibatkan tempat pelepasan serta tempat penamatan di Persiaran Bayan Indah 2 (berhadapan Queens Waterfront)," katanya dalam kenyataan hari ini.Soon berkata memandangkan acara kayuhan berbasikal akan melibatkan Jambatan Pulau Pinang dan Jambatan Sultan Abdul Halim Mu'adzam Shah, laluan sehala akan ditutup dengan sepenuhnya pada masa yang tertentu sahaja untuk memberi laluan kepada peserta kayuhan.“Bagi Jambatan Pulau Pinang iaitu dari arah bahagian Pulau ke Seberang Perai sahaja waktu penutupan adalah dari 6.30 pagi hingga 9 pagi manakala bagi Jambatan Sultan Abdul Halim Mu'adzam Shah dari arah Batu Kawan ke Batu Maung sahaja waktu penutupan adalah dari 9 pagi hingga 12 tengah hari," katanya.

Beliau berkata Penang Fellowship Ride telah menarik 2,500 penyertaan termasuk peserta dari Singapura, Australia dan Jepun serta Yang Dipertua Negeri Tun Ahmad Fuzi Abdul Razak juga akan mengambil bahagian dalam acara kayuhan berbasikal itu."Para peserta diingatkan untuk memakai jersi rasmi yang dibekalkan oleh pihak penganjur kerana hanya peserta yang memakai jersi rasmi sahaja dapat mengambil bahagian dalam acara kayuhan berbasikal ini dan merentasi Jambatan Pulau Pinang serta Jambatan Sultan Abdul Halim Mu'adzam Shah," katanya. - BERNAMA


Dua beradik rentung dalam kebakaran di Gombak

KUALA LUMPUR, 2 Januari- Dua beradik ditemukan rentung dalam satu kebakaran di sebuah rumah teres di Jalan Dewan Simpang Tiga, Gombak, awal pagi tadi.Pengarah Jabatan Bomba dan Penyelamat Malaysia (JBPM) Selangor Datuk Norazam Khamis berkata mangsa yang maut adalah Nur Syaza Alfisya Muhammad Faizan, 9, dan adik lelakinya berusia enam tahun Muhammad Al Qayyum Muhammad Faizan.Beliau berkata bomba menerima panggilan kecemasan pada 3.54 pagi dan 22 anggota dari Balai Bomba dan Penyelamat Selayang dan Rawang serta Pasukan Bomba Sukarela Gombak telah diarahkan ke lokasi kejadian.“Mangsa ditemukan rentung di sebuah bilik dan dipercayai terperangkap ketika kejadian berdasarkan keadaan mayat. Kebakaran itu melibatkan kemusnahan dianggarkan kira-kira 70 peratus daripada keseluruhan rumah dan kedua-dua mangsa dibawa keluar pada 4.43 pagi,” katanya dalam kenyataan hari ini.Norazam berkata ketika kejadian, ibu bapa mangsa tidak berada di rumah dan pintu rumah telah dikunci.- BERNAMA


Dakwaan individu guna barang mangsa tanah runtuh disiasat - Polis

(Kenderaan mangsa di lokasi tanah runtuh berhampiran tapak perkhemahan di Father's Organic Farm,Batang Kali pada 16 Disember 2022/BERNAMA)

HULU SELANGOR, 2 Januari- Polis menyiasat dakwaan yang tular berkaitan individu tidak bertanggungjawab yang dipercayai menggunakan kad Touch N Go milik mangsa tragedi tanah runtuh di tapak perkhemahan Father's Organic Farm, Batang Kali.Ketua Polis Daerah Hulu Selangor, Superintendan Suffian Abdullah berkata, dua laporan polis diterima berkaitan perkara tersebut dengan siasatan dijalankan di bawah Seksyen 379 Kanun Keseksaan iaitu kesalahan mencuri."Dakwaan tersebut turut tular menerusi satu hantaran dalam Facebook yang dipercayai dikongsi oleh ahli keluarga mangsa tragedi itu," katanya dalam kenyataan.Pada masa sama, Suffian meminta agar orang ramai bertenang dan tidak membuat sebarang spekulasi berhubung kejadian terbabit."Jangan mengeluarkan sebarang kenyataan tidak tepat dan menularkan berita palsu. Rujuk kepada polis atau pihak berkuasa bagi mendapatkan maklumat tepat."Ahli keluarga mangsa juga dinasihatkan agar menghubungi polis sekiranya mempunyai isu berkaitan kehilangan barang milik mangsa," katanya.Pada 16 Disember lalu, seramai 92 mangsa terlibat dalam tragedi tanah runtuh di tapak perkhemahan Father's Organic Farm, Jalan Genting-Batang Kali di sini.Seramai 61 daripada mereka terselamat, manakala 31 terkorban, membabitkan 18 individu dewasa dan 13 kanak-kanak.

(Kanvas sementara dipasang di lereng tanah runtuh bagi mengelakkan hakisan tanah berlaku di lokasi tanah runtuh berhampirantapak perkhemahan di Father's Organic Farm, Batang Kali pada 16 Disember 2022/BERNAMA)


Lelaki OKU keletihan daki Gunung Keriang

(Anggota bomba membantu lelaki OKU yang keletihan di Gunung Keriang)

ALOR SETAR, 2 Januari- Seorang lelaki kurang upaya (OKU) yang keletihan ketika mendaki Gunung Keriang di sini, diselamatkan Jabatan Bomba dan Penyelamat Malaysia (JBPM) Negeri Kedah.

Penolong Pengarah Bahagian Operasi Kebombaan dan Penyelamat JBPM Kedah, Mohamadul Ehsan Mohd Zain menerusi kenyataan berkata, mangsa Muhamad Zahiran Nor Akmar, 25, berjaya dibawa turun ke bawah gunung dari ketinggian 150 meter setelah keadaannya distabilkan.  Beliau berkata, bomba menerima panggilan melalui talian kecemasan MERS 999, kira-kira pukul 11.40 pagi semalam."Sepasukan anggota bomba dari Balai Bomba dan Penyelamat (BBP) Alor Setar ke lokasi mendapati mangsa berada di laluan 'check point' satu tidak dapat turun ke bawah gunung akibat keletihan," katanya. Mohamadul Ehsan berkata, pemeriksaan mendapat mangsa merupakan pemegang kad OKU Jabatan Kebajikan Masyarakat (JKM).

Mangsa kemudian dibawa ke Hospital Sultanah Bahiyah (HSB) untuk tindakan selanjutnya.

"Operasi disertai 16 anggota bersama dua jentera dan sebuah kenderaan utiliti BBP Alor Setar dan pasukan polis turut menyertai operasi ini," katanya.

(Muhamad Zahiran Nor Akmar, 25, berjaya dibawa turun ke bawah gunung dari ketinggian 150 metersetelah keadaannya distabilkan)


'Tujuh berita baik untuk rakyat Malaysia’ di TikTok palsu

KUALA LUMPUR, 2 Januari- Video memaparkan senarai tujuh 'berita baik' yang ditawarkan oleh kerajaan kepada rakyat menjelang 2023 yang tular di media sosial baru-baru ini adalah palsu.Perkara itu disahkan oleh Menteri Komunikasi dan Digital, Fahmi Fadzil menerusi hantaran di Facebook pada Ahad.Video mengandungi infomasi palsu itu bertajuk ‘Tujuh Berita Baik Untuk Rakyat Malaysia 1 Januari 2023’ yang dikongsikan pemilik akaun TikTok dengan nama @saladintivi.Menurut Fahmi, sejak dimuat naik di laman sosial TikTok, video berdurasi 42 saat itu sudah mendapat lebih 1.8 juta tontonan setakat pukul 7.00 malam tadi.“Ada video TikTok berita palsu yang disebar sejak 20 jam lalu."Malah ada yang muat turun video ini dan menyebarkannya di platform lain seperti WhatsApp."Ini antara bahaya sebaran berita palsu," katanya.Dalam pada itu, Fahmi menasihatkan orang ramai supaya membuat semakan bagi memastikan kesahihan sesuatu maklumat terlebih dahulu, selain membuat laporan kepada TikTok dan Suruhanjaya Komunikasi dan Multimedia Malaysia (SKMM) untuk tindakan segera.“Ingat, semak sebelum sebar, tidak pasti jangan kongsi,” katanya.


Jurulatih tular tampar pemain digantung - MAVA

KUALA LUMPUR, 2 Januari- Jurulatih yang menampar dua pemain bola tampar perempuan dalam satu video tular baru-baru ini, digantung daripada terlibat dalam semua aktiviti bola tampar kebangsaan.Lembaga Disiplin Persatuan Bola Tampar Malaysia (MAVA) dalam kenyataan memaklumkan, pengantungan jurulatih itu berkuat kuasa sehingga siasatan selesai."Insiden melibatkan jurulatih daripada pasukan Melaka Bawah 14 Tahun yang menyertai Kejohanan Bola Tampar Remaja B-14 di Kota Tinggi Johor pada 14 hingga 16 Disember lalu."Jurulatih berkenaan telah digantung daripada melibatkan diri di dalam semua aktiviti bola tampar kebangsaan sehingga siasatan selesai," katanya.Kenyataan itu turut memaklumkan bahawa MAVA menubuhkan satu badan siasatan bagi menyiasat kejadian itu, selain akan bekerjasama dengan pihak berkaitan dan berkepentingan. "MAVA sama sekali tidak akan bertoleransi dengan sebarang penggunaan kekasaran ke atas mana-mana pihak serta bersedia untuk mengambil tindakan selanjutnya mengikut lunas undang-undang serta Perlembagaan MAVA," katanya.Terdahulu, dalam video yang disiarkan secara penstriman langsung di Facebook itu, jurulatih pasukan Melaka dilihat menampar dua pemainnya yang didakwa menyebabkan pasukan kehilangan mata sebelum tempoh rehat permainan.

(Jurulatih pasukan Melaka Bawah 14 Tahun menampar dua pemain bola tampar perempuan yang didakwamenyebabkan pasukan kehilangan mata)


Ahmad Zahid, Fadillah ucap selamat ulang tahun ke-48 UTK

KUALA LUMPUR, 2 Januari- Timbalan Perdana Menteri, Datuk Seri Dr Ahmad Zahid Hamidi dan Datuk Seri Fadillah Yusof mengucapkan selamat ulang tahun ke-48 kepada Unit Tindakan Khas (UTK), Polis Diraja Malaysia (PDRM), yang disambut pada 1 Januari setiap tahun.  Kedua-dua timbalan perdana menteri yang menzahirkan ucapan itu menerusi rakaman video dalam laman Twitter masing-masing berkata, peranan PDRM khususnya UTK amat penting dalam usaha menjaga keselamatan serta ketenteraman awam dan bukan hanya bertindak melindungi pemimpin penting kerajaan. "UTK sebagai sebuah pasukan elit dibawah PDRM harus terus tersohor sebagai sebuah unit yang bukan hanya menjaga tugas-tugas PDRM, tetapi juga terus menjaga negara, terutama terutama orang penting (VIP) atau orang kenamaan (VVIP) yang memerlukan bantuan kawalan."Namun, saya yakin tugas UTK lebih besar dan berat daripada itu. Mudah-mudahan ulang tahun kali ini akan terus memberikan semangat kepada pegawai dan anggota UTK seluruh negara," kata Ahmad Zahid.Fadillah pula berharap semua warga UTK selamat dan dilindungi sepanjang menjalankan tugas berat menjaga keselamatan serta kesejahteraan negara. "Penghargaan dan terima kasih juga atas kawalan keselamatan diberikan kepada saya sebagai timbalan perdana menteri."Semoga semua warga UTK dilindungi Allah sepanjang menjalankan tugasan dalam menjaga ketenteraman negara," katanya


Paip pecah: Bekalan air di 83 kawasan dijangka pulih malam esok - Air Selangor

KUALA LUMPUR, 1 Januari- Bekalan air di 83 kawasan sekitar Gombak, Selangor, dan Kuala Lumpur yang mengalami gangguan akibat paip pecah, dijangka pulih sepenuhnya pada pukul 9.00 malam esok.Pengurusan Air Selangor Sdn Bhd (Air Selangor) menerusi Facebook memaklumkan, kerja-kerja membaiki paip pecah di Taman Perindustrian Bukit Indah, Sungai Buloh, sudah selesai kira-kira pukul 9.30 malam tadi.Justeru, katanya, bekalan air akan mula diagihkan secara berperingkat kepada pengguna."Bekalan air akan mula disalurkan secara berperingkat-peringkat kepada para pengguna setelah sistem bekalan air distabilkan dan dijangka pulih sepenuhnya pada pukul 9.00 malam, 2 Januari 2023 (Isnin)," katanya,Dalam pada sama, kenyataan itu memberitahu, tangki air akan terus digerakkan bagi menyalurkan bantuan kepada pengguna yang terjejas."Keutamaan diberikan kepada premis yang kritikal seperti hospital, klinik, pusat dialisis dan upacara pengebumian," katanya.Pengguna boleh merujuk aplikasi Air Selangor dan akaun Facebook, Instagram serta Twitter rasmi agensi itu untuk maklumat terkini atau menghubungi Pusat Perhubungan Air Selangor melalui talian 15300."Pertanyaan dan aduan juga boleh diajukan di Help Centre yang boleh didapati di www.airselangor.com dan aplikasi Air Selangor."Air Selangor akan memaklumkan perkembangan berkaitan dengan insiden ini dari semasa ke semasa," katanya.


Tiada lagi premis judi, loteri di Kedah bermula hari ini

ALOR SETAR, 1 Januari- Bermula hari ini, tiada lagi premis perjudian dan loteri di negeri Kedah selepas operasi mereka tamat sepenuhnya semalam susulan keputusan kerajaan negeri tidak lagi memperbaharui lesen perjudian.Justeru, Pihak Berkuasa Tempatan (PBT) di negeri itu diarah memantau dan memastikan semua premis berkenaan tidak lagi menjalankan operasi mereka.Menteri Besar, Datuk Seri Muhammad Sanusi Md Nor berkata operasi semua premis itu di Kedah tamat apabila kerajaan negeri memutuskan untuk tidak lagi memperbaharui lesen perjudian bermula 1 Januari 2023."Semua penguat kuasa PBT diarah memeriksa kedai judi dan loteri untuk memastikan tidak ada yang dibuka hari ini, kita mungkin tidak tahu jika ada premis judi yang masih beroperasi."Semua lesen mereka telah tamat tempoh pada 31 Disember 2022 dan kita tidak lagi perbaharui lesen judi ini," katanya dalam satu kenyataan ringkas, hari ini.Untuk rekod, Muhammad Sanusi mengumumkan pemberhentian kelulusan lesen premis perjudian dan mengehadkan aktiviti penjualan arak semasa Persidangan Drwan Undangan Negeri (DUN) Kedah pada 14 Nov 2021.- BERNAMA


60 motosikal berkuasa tinggi sertai Konvoi Amal kutip dana bantu golongan memerlukan

PARIT, 1 Januari-Berkonvoi sambil beramal.  Itu antara aktiviti dilaksanakan Kelab Kembara Motosikal atau Adventure Bikers Club (ABC) yang aktif menjalankan aktiviti sukarelawan dan khidmat masyarakat kepada golongan kurang berkemampuan. Menurut Presiden kelab berkenaan, Mohamad Fuzi Abu Bakar berkata, di samping mengumpul dana bagi meringankan beban golongan memerlukan, konvoi amal tersebut juga mampu mengubah persepsi negatif masyarakat terhadap penunggang motosikal berkuasa tinggi. "Aktiviti konvoi yang dilakukan adalah untuk beramal.Kalau keluar untuk berkonvoi beramai-ramai,kami akan mencari rumah fakir miskin yang boleh diberi sumbangan berbentuk makanan", katanya kepada media selepas menyampaikan sumbangan keperluan barangan sekolah kepada anak-anak yatim di Bait Al-Amin Pertubuhan Anak-anak Yatim dan Warga Miskin di Parit.  Lebih 60 buah motosikal berkuasa tinggi menyertai konvoi amal itu dengan Perak menjadi lokasi pertama bagi tahun 2023.

(Presiden Kelab Kembara Motosikal atau Adventure Bikers Club (AVC), Mohamad Fuzi Abu Bakar /FOTO RTM)


Kebakaran Wisma Jakel: Unit K9 akan digerak bagi kerja-kerja forensik

SHAH ALAM, 1 Januari- Jabatan Bomba dan Penyelamat Malaysia (JPBM) Selangor akan menggerakkan Unit Anjing Pengesan (K9) esok bagi menjalankan kerja-kerja forensik.Pengarah JBPM Selangor Datuk Norazam Khamis berkata, unit berkenaan digerakkan untuk mengenal pasti punca insiden kebakaran di Wisma Jakel, Seksyen 7 di sini.Katanya, setakat ini, punca kejadian masih belum diketahui."Kita akan panggil pasukan K9 untuk mengesan jika adanya perbuatan khianat, accelerant (bahan yang mempercepat perebakan api) dan sebagainya bagi memastikan punca kebakaran."Apabila api padam sepenuhnya, barulah unit K9 bertindak untuk melakukan siasatan bagi mengenal pasti jika ada perbuatan khianat terhadap Wisma Jakel," katanya dalam sidang media berhampiran lokasi kejadian hari ini.Beliau berkata laporan penuh insiden itu dijangka diketahui dalam tempoh sebulan. Norazam berkata bomba sudah berjaya mengawal kebakaran pada peringkat awal namun api kemudian didapati merebak ke tempat simpanan dan stor barangan jualan.“Keseluruhannya kita telah berjaya mengawal api pada 3 petang. Setakat ini, kita masih memadam kebakaran di bahagian stor yang tinggal lagi 10 peratus. Dijangka satu atau dua jam lagi kebakaran dapat dipadamkan sepenuhnya,” katanya.Norazam berkata sejumlah 89 anggota serta pegawai dari enam balai bomba terlibat dalam operasi memadam kebakaran itu."Sepasukan pegawai dan anggota serta aset dari Balai Bomba dan Penyelamat (BBP) Shah Alam, BBP Kota Anggerik, BBP Subang, BBP Kota Raja, BBP Damansara, BBP Sungai Pinang dan BBP Puchong digegaskan ke lokasi kejadian."Kita menggunakan empat unit jentera Aerial Ladder Platform (ALP) termasuk dari Kuala Lumpur dan Melaka serta 5 tangki air berkapasiti 20,000 liter," katanya.

(Pengarah JBPM Selangor Datuk Norazam Khamis)

Sementara itu, mengulas keadaan seorang anggota bomba bantuan yang cedera ketika proses memadam kebakaran itu, beliau berkata mangsa hanya mengalami kecederaan ringan selepas serpihan batu panas termasuk ke dalam bajunya."Dia telah dihantar ke hospital berhampiran untuk pemeriksaan lanjut," katanya.Gedung tekstil terkemuka itu dilaporkan terbakar awal pagi tadi dan pihak bomba menerima panggilan kecemasan mengenai insiden tersebut pada 7.08 pagi.


Mayat warga emas ditemukan dalam anak sungai

KUKUP, 1 Januari- Mayat seorang lelaki warga emas ditemukan di dalam anak sungai di Kampung Permas Hulu, Pontian, Johor kira-kira 2.45 petang tadi.  Mangsa, Mohamad Burhan,71,sebelum itu dilaporkan hilang, sejak petang semalam. Komander Operasi, Penolong Penguasa Bomba, Mahadir Mamat dalam kenyataan memaklumkan, mayat ditemui kira-kira 2 kilometer dari rumahnya.  Mangsa disahkan meninggal dunia di lokasi oleh petugas Kementerian Kesihatan, sebelum diserahkan kepada polis untuk tindakan lanjut.

Sejak dilaporkan hilang semalam, seramai 36 anggota dari Balai Bomba dan Penyelamat Pontian Baru serta Permas, dibantu Angkatan Pertahanan Awam dan Polis dikerah mencari mangsa.  Turut sama dalam usaha mengesan mangsa termasuk 55 orang awam.


Kadar harga tol LEKAS turun, beri impak besar kepada pengguna

SENAWANG, 1 Januari-Kadar tol Lebuhraya Kajang-Seremban (LEKAS) yang diturunkan bermula tengah malam tadi memberikan impak besar kepada pengguna terutama yang menggunakan lebuhraya itu sebagai laluan utama untuk ke tempat kerja.Orang awam yang ditemui RTM melahirkan rasa lega dengan usaha itu sekaligus dapat mengurangkan beban mereka.Syamsul Aizal Mat Saad berharap penurunan kadar tol dapat dilaksanakan di seluruh lebuhraya dan menepati golongan sasaran."satu usaha yang baik dan sy harap agar kadar tol diturunkan juga di tol yang lain di Malaysia ni supaya sasaran pengurangan tol dapat dirasai oleh semua rakyat Malaysia bukan sekadar di tol-tol tertentu sahaja". ujarnya.Mohd Khairil Khider yang ditemui pula berkata penurunan kadar tol di LEKAS mampu membantu pengguna yang bekerja Lembah Klang dan menetap di luar kawasan berkenaan."Sangat membantu kepada pengguna lekas terutama daripada Lembah Klang hendak balik kampung senawang, jadi penurunan 50 sen sgt membantu terutama kalau mereka yang menjalankan perniagaan logistik atau pengguna yg bekerja di kuala lumpur dan menetap di seremban kebiasaan kami akan gunakan LEKAS", katanya kepada RTM.Kadar tol bagi kenderaan kelas 1 untuk Lebuhraya LEKAS dikurangkan daripada 0.1811 sen per kilometer (km) kepada 0.1666 sen per km bagi sistem tol tertutup,manakala bagi sistem tol terbuka iaitu di Plaza Tol Ampangan, kadar tol kekal seperti sedia ada.  Ia menjadikan pengguna kenderaan kelas 1 yang menggunakan keseluruhan Lebuhraya LEKAS, membayar RM7.80 sen sehala berbanding RM8.30 sen sebelum ini.

(Pengguna LEKAS, Syamsul Aizal Mat Saad berharap penurunan kadar tol dapat dilaksanakan di seluruh lebuh raya Malaysia / FOTO RTM)


3.2 juta pelancong disasar ke Langkawi tahun ini

LANGKAWI, 1 Januari- Langkawi mencatatkan 2.56 juta pelancong bagi tahun 2022, melepasi sasaran 2.5 juta pelancong.Menurut Ketua Pegawai Eksekutif Lembaga Pembangunan Langkawi (LADA), Nasaruddin Abdul Mutalib, kejayaan ini didorong dengan penganjuran pelbagai program yang berjaya menarik pelancong untuk datang ke pulau itu.  Pencapaian tersebut amat membanggakan dengan hasil dan usaha keras semua pihak.  Walaupun sektor pelancongan masih dalam pemulihan akibat kesan pendemik COVID-19 yang melanda dunia, pelancong dalam dan luar negara tetap memilih Langkawi sebagai destinasi pilihan. Tambah Nasaruddin, bagi tahun ini, sejumlah 3.2 juta pelancongan disasarkan ke pulau itu.  Ia bakal tercapai dengan penganjuran beberapa program bertaraf dunia tahun ini seperti Pameran Antarabangsa Maritim dan Aeroangkasa Langkawi 2023 (LIMA '23) yang akan berlangsung pada Mei ini.

(Pencapaian tersebut amat membanggakan dengan hasil usaha keras semua pihak)

"Kita menjangkakan pengunjung-pengunjung dan pelancong dari China akan turut membanjiri Langkawi tidak lama lagi," katanya pada Majlis penyampaian hadiah Kejohanan Memancing Langkawi Cup 2022 di Taman Lagenda, di sini.Lebih 200 orang kaki pancing dari seluruh negara menyertai kejohanan kali ini.


KPM terus pantau murid risiko cicir, kekal sekolah sehingga tamat

PUTRAJAYA, 1 Januari- Kementerian Pendidikan (KPM) akan terus memantau dan melakukan intervensi ke atas murid berisiko cicir supaya mereka kekal bersekolah sehingga tamat tingkatan lima.Menteri Pendidikan, Fadhlina Sidek, berkata langkah itu bertujuan memastikan hak setiap anak bangsa memperoleh kesaksamaan pendidikan dicapai walau di mana berada."KPM prihatin akan masalah pendidikan khasnya isu keciciran dalam kalangan pelajar dan sentiasa mencari jalan penyelesaian ke arah sifar keciciran," katanya dalam perutusan Tahun Baharu 2023 menerusi hantaran dalam akaun Facebook rasminya, hari ini.Menyifatkan pendidikan sebagai gerbang menuju galaksi pengetahuan yang terbentang luas, Fadhlina berkata, proses pencarian, pembinaan serta pengumpulan ilmu wajib dijadikan budaya penerokaan yang bersifat membina otak dan watak.Justeru, katanya, tujuh teras utama yang menjadi tumpuan KPM dalam mengemudi sistem pendidikan negara memerlukan sinergi antara guru, murid, ibu bapa serta komuniti yang juga kunci kejayaan pendidikan masa depan.Teras terbabit ialah komunikasi cekap dan telus antara kementerian serta sekolah; memberi penekanan kepada aspek keramahan insaniah melalui pembentukan adab, akhlak dan integriti; kemiskinan berbilang dimensi B40.Selain itu, keciciran pendidikan dan masalah literasi; kebajikan guru; ubah suai dan naik taraf sekolah daif terutama di Sabah dan Sarawak serta peningkatan keupayaan pendidikan digital di sekolah.

Walaupun landasan sistem pendidikan yang diwarisi ketika ini sudah melalui beberapa siri pemurnian, Fadhlina berkata, warga pendidik tidak boleh berkompromi dalam memastikan tekad beban guru dikurangkan dan kesejahteraan murid diraih secara menyeluruh."Pendekatan untuk mengekalkan dasar sedia ada diangkat dan ditambah baik dengan pemantauan di peringkat pelaksanaan," katanya.Beliau berkata, ekosistem harmoni juga perlu diterjemah dalam rangka murid ceria, guru bahagia, sekolah bitara dan negara sejahtera bagi mengangkat kemuliaan insan tidak kira apa juga latar belakang kaum, agama serta bangsa."Individu yakni murid, guru dan warga pendidik yang berkongsi harapan ini pastinya dapat menggarap nilai kemanusiaan, dan sekolah dapat menjadi medan yang bebas daripada gejala negatif, gangguan seksual, buli, ekstremisme, gengsterisme dan lain-lain," katanya.Beliau meminta warga pendidik terus melaksanakan tanggungjawab dengan didasari elemen profesionalisme serta menjadikan sifat itu sebagai jambatan erat dengan setiap pihak berkepentingan dalam sektor pendidikan. – BERNAMA


Tun Juhar lafaz sumpah jawatan Yang Dipertua Negeri Sabah

(Tun Juhar Mahiruddin (dua, kiri) mengangkat sumpah jawatan sebagai Yang Dipertua Negeri Sabah di IstanaSri Kinabalu hari ini/BERNAMA)

KOTA KINABALU, 1 Januari- Tun Juhar Mahiruddin melafazkan sumpah jawatan Yang Dipertua Negeri Sabah bagi penggal keempat dalam satu istiadat di Istana Seri Kinabalu di sini hari ini.Terdahulu Tun Juhar yang diiringi isteri Toh Puan Norlidah RM Jasni tiba di Dewan Istiadat pada 10.30 pagi sebelum melafazkan sumpah jawatan itu kira-kira 10 minit kemudian.Tun Juhar kemudian menandatangani surat sumpah jawatan Yang Dipertua Negeri Sabah disaksikan  Hakim Besar Sabah dan Sarawak Tan Sri Abang Iskandar Abang Hashim, sebelum Ketua Menteri Sabah Datuk Seri Hajiji Noor menyampaikan ucapan tahniah dan lafaz ikrar taat setia.Mufti Kerajaan Negeri Sabah Datuk Bungsu @Aziz Jaafar kemudian membacakan doa memohon kesejahteraan negeri di bawah naungan Tun Juhar, sebelum Yang Dipertua Negeri Sabah itu meninggalkan istiadat pada pukul 11 pagi.Turut hadir Timbalan Ketua Menteri Sabah Datuk Seri Dr Joachim Gunsalam, Speaker Dewan Undangan Negeri Sabah Datuk Seri Kadzim M Yahya, dan Setiausaha Kerajaan Negeri Sabah Datuk Seri Safar Untong. Pada 23 Disember lepas, Tun Juhar menerima Surat Cara Pelantikan bagi menyambung khidmatnya sebagai Yang Dipertua Negeri Sabah bagi tempoh dua tahun daripada Yang di-Pertuan Agong Al-Sultan Abdullah Ri'ayatuddin Al-Mustafa Billah Shah di Istana Negara, Kuala Lumpur.Tun Juhar, 69, dilantik sebagai Yang Dipertua Negeri Sabah ke-10 pada 1 Januari 2011 bagi menggantikan Tun Ahmadshah Abdullah.

(Tun Juhar Mahiruddin (kanan) menandatangani watikah pelantikan selepas mengangkat sumpah jawatan sebagai Yang Dipertua Negeri Sabah ke-10 di hadapan Hakim Besar Sabah dan Sarawak Tan Sri Abang Iskandar Abang Hashim di Istana Sri Kinabalu/BERNAMA)

Sementara itu, Hajiji dalam ucapan tahniah dan lafaz ikrar taat setianya berkata berkat bimbingan Tun Juhar, Sabah kini dalam landasan yang tepat bagi memperkasa pertumbuhan ekonomi dan merancakkan pembangunan melalui Pelan Pembangunan Sabah Maju Jaya 1.0 (2021 hingga 2025).“Pelaksanaan pelan pembangunan yang komprehensif dan holistik ini telah menampakkan impak positif antaranya nilai pelaburan asing dan domestik semakin bertambah, perkembangan positif sektor pelancongan serta pelaksanaan program pembangunan di semua sektor,” katanya.Katanya beliau penuh yakin Sabah akan terus menikmati kesejahteraan, keamanan dan kemakmuran di bawah naungan Tun Juhar sebagai simbol perpaduan pemimpin dan rakyat berbilang latar belakang di negeri ini.Hajiji berkata bagi pihak pemimpin serta rakyat negeri Sabah, beliau mengucapkan tahniah dan melafazkan ikrar taat setia kepada Tun Juhar sebagai Yang Dipertua Negeri Sabah. -BERNAMA


Johor mohon pembangunan PPR Larkin dimasukkan dalam RMK-12

JOHOR BAHRU, 1 Januari- Kerajaan Johor memohon Kementerian Pembangunan dan Kerajaan Tempatan (KPKT) menyenaraikan pembangunan Projek Perumahan Rakyat (PPR) Larkin di dalam Rancangan Malaysia Ke-12 ( RMK12).Langkah tersebut dibuat berikutan keperluan PPR di kawasan Larkin, Johor Bahru yang mempunyai kepadatan penduduk tinggi. Exco Perumahan dan Kerajaan Tempatan, Datuk Mohd Jafni Md Shukor berkata cadangan kos pembinaan sebanyak RM86 juta telah dikemukakan kepada KPKT untuk kelulusan, sementara semua aspek teknikal di peringkat telah diselesaikan. Permintaan PPR di Larkin sangat tinggi kerana kekurangan projek tersebut di kawasan itu," katanya selepas merasmikan Program Jom Turun PPR Sri Stulang dan Sri Iskandar di sini.

(Langkah tersebut dibuat berikutan keperluan PPR di kawasan Larkin, Johor Bahru yang mempunyai kepadatan penduduk tinggi)

Sehingga kini terdapat enam PPR dalam pembinaan iaitu PPR Pengerang Kecil dan PPR Bandar Tenggara di Kota Tinggi, PPR Ulu Tiram dan PPR Permas Jaya di Johor Bahru, PPR Masai ,Pasir Gudang) dan PPR Sembrong di Kluang.Bagi tahun ini kerajaan Johor menyasarkan RM24.9 juta pungutan sewa bagi 14,000 unit PPR dan rumah sewa kerajaan di seluruh negeri ini.


Enam ‘bayi tahun baru‘ di Hospital Melaka setakat 9.00 pagi

BUKIT PALAH, 1 Januari - Hospital Melaka menerima kelahiran enam ‘bayi tahun baru‘ bermula pukul 1.20 pagi hingga 9.00 pagi tadi.  Exco Hal Ehwal Wanita, Pembangunan Keluarga dan Kebajikan negeri, Datuk Kalsom Noordin berkata daripada jumlah itu, dua bayi lelaki dan empat perempuan dilahirkan secara normal dan pembedahan. Bayi pertama dilahirkan ialah bayi perempuan seberat 2.14 kg manakala bayi terakhir juga merupakan bayi perempuan.  "Hari ini saya berada di hospital besar negeri Melaka untuk meraikan bersama kelahiran anak-anak yang baru dilahirkan. Dikhabarkan tadi kita dapat melihat bahawa seramai enam ibu yang melahirkan."Jadi Alhamdulillah keenam-enam bayi sihat sejahtera, jadi itu lah kehebatannya rakyat di negeri Melaka nampak tiada masalah daripada ibu-ibu, susulan kesihatan yang diberikan menerusi pusat-pusat kesihatan daerah itu. Ia juga memainkan peranan," kata Kalsom di sini.

(Kalsom bercakap kepada pemberita selepas mengadakanlawatan bayi tahun baru di Hospital Melaka)

Kerajaan negeri melalui Jabatan Kebajikan Masyarakat (JKM) akan melaksanakan pelbagai program bersama ibu mengandung seperti kaunseling dan sebagainya bagi memastikan tahap mental dan mereka baik sebelum dan selepas bersalin, katanya.  Setakat ini pihaknya tidak menerima sebarang aduan atau kes berkaitan gangguan mental dalam kalangan ibu mengandung.


Enam sekolah dilanda banjir di Johor mula beroperasi seperti biasa

KOTA TINGGI, 1 Januari- Sebanyak 1,192 sekolah di Johor beroperasi hari ini.  Ini termasuk enam sekolah iaitu lima sekolah rendah dan sebuah sekolah menengah yang dilanda banjir, Disember lalu. Exco Pendidikan, Penerangan dan Komunikasi negeri, Norlizah Noh berkata sekolah berkenaan tidak berdepan sebarang masalah untuk beroperasi kerana kerja-kerja pembersihan dibuat sebaik sahaja banjir surut.  "Daripada peringkat awal, taklimat telah dijalankan dalam memastikan semua pihak bersedia, terutamanya membabitkan sekolah-sekolah yang menjadi Pusat Pemindahan Sementara (PPS). Kesemuanya berjalan lancar dan terkawal," katanya selepas merasmikan Majestic Johor Clean peringkat daerah Kota Tinggi di Pantai Tanjung Buluh, di sini.

(Sebanyak 1,152 sekolah negeri ini diwartakan sebagai PPS dan sepanjang Januari hingga Oktober tahun lepas, 63 PPS telah dibuka)

Sebanyak 1,152 sekolah negeri ini diwartakan sebagai PPS dan sepanjang Januari hingga Oktober tahun lepas, 63 PPS telah dibuka. Manakala semasa banjir Disember lalu, tiada sekolah digunakan sebagai PPS.


19 aduan sindiket palsu pembelian rumah mampu milik Johor

JOHOR BAHRU, 1 Januari - Perbadanan Kemajuan Perumahan Negeri Johor (PKPJ) menerima 19 aduan berkaitan sindiket palsu pembelian rumah mampu milik Johor (RMMJ), membabitkan kerugian RM122,000 sejak Julai tahun lalu. Sindiket tersebut dipercayai mengenakan bayaran deposit RM500 hingga RM5,000 kepada pembeli untuk mendapatkan rumah RMMJ. Exco Perumahan dan Kerajaan Tempatan, Datuk Mohd Jafni Md Shukor menegaskan kerajaan negeri tidak pernah melantik mana-mana individu atau ejen untuk menguruskan permohonan dan pembelian rumah di negeri ini. Setiap pembelian perlu melalui proses permohonan secara dalam talian tanpa melibatkan bayaran. "Jangan tertipulah dengan sindiket penipuan ini dan saya beri amaran kepada sindiket-sindiket, kita di PKPJ perumahan Johor ini tiada orang tengah, dan sudah tiada permohonan rumah, tidak dikenakan apa-apa bayaran. Untuk permohonan rumah tiada bayaran," kata Mohd Jafni di sini.

(Mohd Jafni bercakap kepada pemberita selepasProgram Jom Turun PPR Sri Stulang dan Sri Iskandar, di sini)

Daripada sembilan aduan tersebut, tiga daripadanya telah dituduh di mahkamah manakala empat lagi masih dalam siasatan.


Rakyat Kelantan dilarang pinjamkan kenderaan kepada warga asing - JPJ

KOTA BHARU, 1 Disember- Rakyat Kelantan diingatkan tidak membenarkan Pendatang Asing Tanpa Izin (PATI) menggunakan kenderaan mereka. Pengarah Jabatan Pengangkutan Jalan (JPJ) Kelantan, Mohd Misuari Abdullah berkata sepanjang tahun ini, sebanyak 343 saman telah dikeluarkan kepada PATI. Selain saman, JPJ Kelantan turut menyita 30 kenderaan warga tempatan yang digunakan PATI.  Mohd Misuari berkata kes warga asing menggunakan kenderaan rakyat tempatan semakin meningkat dan membimbangkan terutamanya di sekitar Kota Bharu. Katanya, setiap bulan, paling kurang empat atau lima saman dikeluarkan terhadap warga asing yang menggunakan kenderaan rakyat tempatan.  "Terdapat pelbagai sebab antaranya disebabkan majikan membenarkannya. Ada juga kes dimana warga asing membeli kenderaan daripada warga tempatan," katanya kepada pemberita selepas Ops Khas Ambang Tahun Baharu 2023 di Jalan Kubang Kerian - Pasir Hor, di sini.

(JPJ Kelantan telah memeriksa 187,424 kenderaan dan 31,031 kenderaan telah diambil tindakan)

Dalam perkembangan lain, JPJ Kelantan telah memeriksa 187,424 kenderaan dan 31,031 kenderaan telah diambil tindakan.  Daripada jumlah itu, sebanyak 71,025 notis saman telah dikeluarkan dan sebanyak 245 kenderaan telah disita bermula Januari hingga November tahun ini.


Sesi persekolahan penggal ketiga Terengganu berjalan lancar

KUALA TERENGGANU, 1 Januari - Sesi persekolahan penggal ketiga di Terengganu yang bermula hari ini berjalan lancar termasuk di 74 buah sekolah yang sebelum ini terkesan dengan kejadian banjir.Pengarah Jabatan Pendidikan Negeri Terengganu (JPNT), Abdul Muie Ngah berkata tiada sekolah ditutup akibat banjir termasuk di daerah yang terjejas teruk iaitu Besut dan Kemaman.Beliau berkata semua kerja pembersihan telah dijalankan dengan cepat dan baik hasil kerjasama pihak sekolah, masyarakat setempat dan badan bukan kerajaan (NGO).Katanya sekolah yang terjejas banjir ialah 17 buah di Hulu Terengganu, Dungun (11), Setiu (10), Besut (sembilan), Kuala Nerus (lapan), Kuala Terengganu (lapan); Kemaman (tujuh) dan Marang (empat)."Jumlah murid yang terjejas pula seramai 5,386 orang, namun menurut maklumat Pejabat Pendidikan Daerah (PPD), semua pelajar dapat kembali ke sekolah dan meneruskan pembelajaran seperti biasa," katanya selepas melakukan tinjauan di Sekolah (SK) Pulau Rusa di sini, yang juga terjejas banjir baru-baru ini. Menurut Abdul Muie walaupun terdapat banyak peralatan seperti kerusi meja yang rosak akibat banjir, masalah itu dapat diatasi berdasarkan pengalaman JPNT menguruskan bencana berkenaan sebelum ini.Beliau berkata buat masa ini pihaknya masih menilai, dan belum dapat menentukan jumlah kerugian akibat banjir besar kali ini."Bagi kerusi meja yang rosak di sekolah terjejas banjir, kita ambil stok lebih dari sekolah lain untuk mereka guna. Apa yang penting pelajar dapat memulakan sesi persekolahan sama seperti pelajar lain."Jika tidak ada uniform sekolah, pelajar boleh pakai pakaian biasa yang sopan untuk sementara," katanya yang akan memohon kepada Kementerian Pendidikan Malaysia (KPM) bagi mendapatkan gantian kerusi dan meja yang rosak.

Pada 18 Disember lepas, Terengganu dilanda banjir yang disifatkan sebagai lebih besar daripada biasa yang mengakibatkan lebih 40,000 mangsa terjejas dan terpaksa ditempatkan di Pusat Pemindahan Sementara (PPS) mangsa banjir di kesemua lapan daerah di negeri ini. - BERNAMA


Pemandu Viva maut dalam kemalangan

GEORGE TOWN, 1 Januari - Seorang pemandu kereta Viva maut, dipercayai hilang kawalan di Lebuh Raya Dr Lim Chong Eu kira-kira pukul 2.00 pagi tadi.Mangsa maut, lelaki berusia 52 tahun itu meninggal dunia di tempat kejadian selepas keretanya terbabas sebelum melanggar dua buah kenderaan lain di laluan sama.  "Kesukaran pihak bomba mengeluarkan mangsa kerana berbadan besar. Berat dalam lingkungan berat 150kg. Dan kesemua 10 orang anggota terlibat dalam membantu mengeluarkan mangsa,"kata Pegawai Bomba Kanan II, Balai Bomba Jalan Perak, Fairol Mahazi Malik di sini.Mayat mangsa dihantar ke Hospital Pulau Pinang (HPP) untuk tindakan lanjut.

(Fairol Mahaz ketika bercakap kepada pemberita, di sini)


JPJ Johor keluarkan 579 notis pada malam tahun baharu

JOHOR BAHRU, 1 Januari- Sebanyak 579 notis dikeluarkan Jabatan Pengangkutan Jalan (JPJ) Johor terhadap pengguna jalan raya atas pelbagai kesalahan di Jalan Lingkaran Dalam, di sini malam tadi.Menerusi kenyataan JPJ Johor, sebanyak 422 kenderaan turut dikenakan tindakan menerusi Ops Khas Ambang Tahun Baru 2023 itu."Antara kesalahan dikesan, 213 kes tidak memiliki lesen sah, 135 kes tiada cukai jalan dan perlindungan insurans, 66 kes penggunaan cermin gelap dan 109 kes nombor pendaftaran tidak mengikut spesifikasi," katanya.Seramai 63 anggota dan pegawai JPJ Johor digerakkan dalam operasi tersebut.

(Seramai 63 anggota dan pegawai JPJ Johor digerakkan dalam operasi tersebut)

Tindakan diambil mengikut Akta Pengangkutan Jalan 1987.


Rakyat Kelantan diingat tidak benarkan PATI guna kenderaan mereka

KOTA BHARU, 1 Januari - Peringatan tegas kepada rakyat Kelantan agar tidak membenarkan pendatang asing tanpa izin (PATI) menggunakan kenderaan mereka. Pengarah Jabatan Pengangkutan Jalan (JPJ) Kelantan, Mohd Misuari Abdullah berkata sepanjang tahun ini sebanyak 343 notis saman telah dikeluarkan kepada PATI.  Beliau berkata, selain notis saman, pihaknya turut menyita sebanyak 30 buah kenderaan warga tempatan yang digunakan PATI.  Kes warga asing menggunakan kenderaan rakyat tempatan semakin meningkat dan membimbangkan terutamanya di sekitar Kota Bharu.  Menurutnya, setiap bulan paling kurang empat atau lima notis saman dikeluarkan terhadap warga asing yang menggunakan kenderaan rakyat tempatan.

"Ada pelbagailah salah satunya ada yang majikan membenarkan dia punya pekerja yang ada kes yang saya dapati dia menyewa daripada orang tempatan dan ada juga kes membeli daripada warga tempatan jadi mereka ini tiada ada rekod, jadi pertukaran nama pemilik memang tidak akan berlakulah," kata Mohd Misuari di sini. Dalam perkembangan lain, JPJ Kelantan telah memeriksa 187,424 buah kenderaan dan sebanyak 31,031 buah kenderaan telah diambil tindakan.  Daripada jumlah itu, sebanyak 71,025 notis saman telah dikeluarkan dan sebanyak 245 buah kenderaan di sita bermula Januari hingga November tahun ini.


JPJ Pahang keluarkan 480 notis atas pelbagai kesalahan

KUANTAN, 1 Januari - Sebanyak 480 notis dikeluarkan Jabatan Pengangkutan Jalan (JPJ) Pahang atas pelbagai kesalahan dalam Ops Ambang Tahun Baharu, malam tadi.  402 saman dan 78 notis dikeluarkan atas kesalahan cukai jalan dan lesen memandu tamat tempoh. Pengarah JPJ Pahang, Kamarul Iskandar Nordin berkata sebanyak 118 kes tiada lesen memandu dan 82 kes cukai jalan tamat tempoh direkodkan kesalahan paling tinggi dalam operasi yang diadakan serentak di empat lokasi di Pahang.  "Strategi penguatkuasaan kita malam ini (malam tadi) adalah dijalankan secara sekatan jalan raya yang saya maklumkan yang mana kita ada 4 lokasi operasi, iaitu di zon timur, disini, Tanjung Lumpur, di zon barat, di kilometer 6 jalan Raub-Bentong, zon tenggara di kilometer 18 jalan Bukit Ibam, Leban Chondong, dan zon tengah di Tanjung Lalang, Temerloh," kata Kamarul di sini. Menurutnya, sepanjang operasi bermula pukul 8.00 malam hingga 2.00 pagi itu, sebanyak 2,692 kenderaan diperiksa, 285 daripadanya diambil tindakan atas pelbagai kesalahan dan empat kenderaan disita.  Operasi ini disertai 77 anggota dan pegawai terdiri 45 dari JPJ, polis (15), Agensi Antidadah Kebangsaan (AADK) (9), Jabatan Pendaftaran Negara (JPN) (5) dan Suruhanjaya Pencegahan Rasuah Malaysia (SPRM) (3).

(Kamarul ketika ditemui pemberita dalam Ops Ambang Tahun Baharu, malam tadi)

Dalam operasi sama, 17 saman dikeluarkan pihak polis hasil pemeriksaan ke atas 109 kenderaan.  JPJ Pahang memandang serius terhadap kesalahan melibatkan lesen memandu dan cukai jalan yang sering menyumbang jumlah tertinggi statistik kes dalam operasi yang dijalankan sebelum ini.